Filem seram 'Sumpahan Jerunei' pikat bakal pembeli antarabangsa di Marche Du Film

CANNES, 21 Mei- Filem seram, 'Sumpahan Jerunei' terbitan Produksi Seni Duapuluh Duapuluh Sdn Bhd telah menarik minat beberapa bakal pembeli antarabangsa di Marche Du Film 2022 yang disifatkan sebagai antara pasaran filem terbesar di dunia.Pengarah Eksekutif Produksi Seni Duapuluh Duapuluh Sdn Bhd, Datin Dr Wendy Wong berkata setakat ini, sebanyak enam pembeli dari Amerika Syarikat dan satu pembeli dari United Kingdom menunjukkan minat untuk membeli filem arahan pengarah Jason Chong itu."Filem ini menerima tawaran daripada banyak pengedar atau ejen. Buat sementara ini kita tengah fikir mana satu pilihan yang terbaik sekali. Ini kerana kami kena pilih satu pembeli sahaja."Kita punya kriteria jangan pembeli ambil 'worldwide right' kerana ramai ejen nak ambil worldwide right, kalau ambil worldwide right kita tak dapat kawal dan kita tak nak hilang pegangan Asia itu. Sekarang kita sedang dalam dilema sebab tiga pembeli yang disenarai pendek ada keistimewaan sendiri," katanya kepada wartawan Malaysia di sini.Menampilkan barisan pelakon terkenal dan berpengalaman antaranya Bront Palarae, Syafie Naswip, Amerul Affendi, Tony Eusoff, Uqasha Senrose dan Ruminah Sidek.

Sumpahan Jerunei dihasilkan berdasarkan kisah benar yang memaparkan sejarah kaum Melanau berkaitan adat pengebumian bangsawan Melanau di Sarawak.Sementara itu, seorang lagi Pengarah Eksekutif syarikat produksi itu Datuk Nancie Foo berkata, Sumpahan Jerunei mendapat perhatian daripada pembeli antarabangsa berikutan filem berkenaan memaparkan kisah benar selain ia merupakan filem seram yang melibatkan budaya."Memang pembeli asing suka sangat, mereka suka tajuk asli dan budaya. Dalam filem ini memang semua adalah asli. Lokasi pun memang lokasi asal. Bila mereka (pembeli) dah dapat tiga perkara ini, mereka sudah tertarik," katanya.

(Pemilihan kawasan penggambaran yang baik, ia dapat menaikkan nama Sarawak supaya dikenali dengan mempunyai banyak kawasan alam semula jadi yang menarik)

Beliau berkata perbincangan bersama pembeli yang berpotensi telah pun dibuat sejak dua tahun lepas dan Marche Du Film menjadi platform untuk mereka mengadakan perbincangan lanjut serta membuat pilihan dan seterusnya memeterai perjanjian.Marche Du Film adalah perhimpunan terbesar industri filem bagi pengeluar, pembiaya, penyiar, pengedar, pembekal dan pembeli dari seluruh dunia untuk bertemu, berkongsi idea serta membuat tawaran.Sebanyak 250 syarikat dari 110 negara menyertai pasaran filem selama sembilan hari itu bermula 17 Mei.


Marche Du Film platform pasarkan produk animasi Malaysia

CANNES, 19 Mei - Penganjuran Marche Du Film di Perancis menjadi platform terbaik kepada Perbadanan Ekonomi Digital Malaysia (MDEC) untuk mempromosi dan memperkenalkan produk animasi negara seperti Upin & Ipin, Ejen Ali, Boboiboy dan Batik Girl.Animasi tempatan, Upin & Ipin misalnya cukup popular di Indonesia dan antara contoh produk animasi negara yang berjaya menembusi pasaran antarabangsa serta telah memenangi pelbagai anugerah global.Menurut Pengerusi MDEC, Datuk Seri Md Alwi Che Ahmad sebagai agensi peneraju yang menggalakkan lebih banyak penghasilan filem animasi, badan tersebut akan terus mempergiatkan promosi bagi membolehkan sektor animasi negara menembusi pasaran global."Marche Du Film di Perancis boleh menjadi platform untuk memasarkan produk animasi Malaysia. "Negara mempunyai keupayaan dari segi teknologi dalam industri berkenaan selain mendapat promosi meluas oleh MDEC," katanya kepada wartawan Malaysia di sini.

(Pengerusi MDEC, Datuk Seri Md Alwi Che Ahmad)

Tambah beliau, pihaknya akan terus membuka lebih banyak peluang kepada syarikat tempatan untuk memohon geran dan seterusnya menghasilkan lebih banyak filem animasi untuk diketengahkan ke peringkat antarabangsa.Marche Du Film adalah perhimpunan terbesar industri filem bagi pengeluar, pembiaya, penyiar, pengedar, pembekal dan pembeli dari seluruh dunia untuk bertemu, berkongsi idea serta membuat tawaran.Sebanyak 250 syarikat dari 110 negara menyertai pasaran filem selama sembilan hari bermula 17 Mei lalu.


Yasin mula rawatan bipolar di hospital semalam

PETALING JAYA, 18 Mei- Penyanyi nasyid dan komposer Muhammad Yasin Sulaiman sudah mendapatkan rawatan penyakit bipolar yang pertama di Hospital Sungai Buloh semalam, sejak beliau berdepan dua pertuduhan menanam 17 pokok ganja dan mengedar 214 gram dadah pada 31 Mac lepas.Peguam Ariff Azami Hussien yang mewakili Muhammad Yasin memaklumkan perkara itu pada sebutan kes berkenaan hari ini di hadapan Hakim Mahkamah Sesyen Jamaludin Mat dan Majistret Zhafran Rahim Hamzah.Ariff Azami berkata rawatan psikiatri yang perlu diberikan kepada Muhammad Yasin telah diuruskan oleh pihak Penjara Sungai Buloh selepas permohonan tersebut dibuat pada tarikh sebutan lepas (31 Mac).“Anak guam (Muhammad Yasin) telah dibawa ke Hospital Sungai Buloh semalam untuk mendapatkan rawatan yang dipohon walaupun sedikit lewat dibawa ke hospital. Kami rakam ucapan terima kasih kepada mahkamah dan penjara kerana memungkinkan rawatan ini.“Anak guam juga akan menerima rawatan susulan dalam tempoh enam minggu di Hospital Sungai Buloh,” kata Ariff Azami yang hadir bersama seorang lagi peguam Mohd Yusmadi Mohd Yusoff.Terdahulu, Timbalan Pendakwa Raya Norhashimah Hashim dan Maryam Jamilah Ab Manaff memberitahu mahkamah bahawa laporan kimia masih belum diperoleh dan memohon tarikh sebutan lain bagi menyerahkan laporan tersebut.Kedua-dua mahkamah menetapkan sebutan kes itu pada 22 Jun ini untuk penyerahan laporan kimia.Semasa memasuki mahkamah, Muhammad Yasin yang memakai baju berwarna putih menunjukkan isyarat bagus dan melambai ke arah ahli keluarga serta beberapa rakan artis yang duduk di galeri awam.Prosiding itu turut dihadiri Presiden MUDA Syed Saddiq Syed Abdul Rahman dan abang Muhammad Yasin, Zain.Pada 31 Mac lepas, pelantun lagu ‘Mimpi Laila’ itu didakwa menanam 17 pokok dalam pasu plastik berisi tanah yang daripadanya kanabis boleh diperoleh sama ada secara terus atau secara tidak langsung di kediamannya di Kondominium Casa Indah, Persiaran Surian Damansara Indah Resort Home, PJU 3 Kota Damansara di sini, pada pukul 5.30 petang, 24 Mac lepas.Pertuduhan dikemukakan mengikut Seksyen 6B (1) (a) Akta Dadah Berbahaya 1952 dan boleh dihukum di bawah Seksyen 6B (3) akta sama yang memperuntukkan penjara seumur hidup dan sebat tidak kurang daripada enam sebatan, jika sabit kesalahan.Bapa kepada dua anak itu juga didakwa mengedar dadah berbahaya jenis ganja anggaran berat 214 gram di lokasi, masa dan tarikh yang sama, mengikut Seksyen 39B(1)(a) Akta Dadah Berbahaya 1952 dan boleh dihukum di bawah Seksyen 39B(2) akta sama yang membawa hukuman mati atau penjara seumur hidup dan jika tidak dijatuhkan hukuman mati, dijatuhkan hukuman sebatan tidak kurang daripada 15 sebatan, jika sabit kesalahan.

Muhammad Yasin, 47, ketika ditemui pemberita selepas prosiding berkata beliau berterima kasih kepada Syed Saddiq dan rakan-rakannya yang hadir di mahkamah hari ini bagi memberi sokongan kepadanya.Kelihatan beberapa ahli kumpulan nasyid Brothers menyanyikan lagu ‘Teman Sejati’ semasa Muhammad Yasin keluar dari mahkamah.Sementara itu, Zain berkata ahli keluarga melawat Muhammad Yasin di Penjara Sungai Buloh pada setiap minggu bagi memberi sokongan kepada adiknya itu.“Kami (ahli keluarga) memberi sokongan yang tidak putus kepada Yasin sebab tak nak dia rasa kecewa dan akan pastikan dia makan ubat secara konsisten. Anak-anak dia (Yasin) juga berada dalam keadaan baik dan Yasin telefon mereka seminggu sekali,” katanya.Dalam pada itu, Syed Saddiq yang juga Pengerusi Kaukus Medical Cannabis berkata beliau telah berjumpa Perdana Menteri Datuk Seri Ismail Sabri Yaakob untuk memperhalusi cadangan penggunaan ganja bagi tujuan perubatan.“Saya sebaik mungkin akan membantu dalam isu ini supaya ia dilihat daripada sudut data dan sains,” katanya.


Awal Ashaari didakwa khianat rosak palang pagar sebuah perumahan

PETALING JAYA, 17 Mei- Pengacara popular Awal Ashaari atau nama sebenarnya Ahmad Awaluddin Ashaari didakwa di Mahkamah Majistret di sini hari ini atas pertuduhan melakukan khianat dengan merosakkan palang pagar pondok pengawal milik pengurusan sebuah perumahan di Damansara.Ahmad Awaluddin, 41, mengaku tidak bersalah selepas pertuduhan terhadapnya dibacakan di hadapan Majistret Zhafran Rahim Hamzah.“Saya mengaku tidak bersalah,” jawab Ahmad Awaluddin yang memakai kot biru gelap ketika ditanya pengakuannya.Personaliti televisyen itu didakwa melakukan khianat dengan merosakkan palang pagar milik Pengurusan Challis Damansara yang nilai kerugian dianggarkan RM600, di pondok pengawal Challis Damansara, Jalan PJU 3/30, Sunway Damansara, pada pukul 11.30 pagi, 16 April lepas.Pertuduhan dikemukakan mengikut Seksyen 427 Kanun Keseksaan yang memperuntukkan hukuman penjara tidak kurang dari setahun dan tidak lebih dari lima tahun atau denda atau kedua-duanya, jika sabit kesalahan.Timbalan Pendakwa Raya Mohamed Wafi Husain menawarkan jaminan RM5,000 dengan seorang penjamin.

Peguam Datuk M Reza Hassan dibantu Hamizah Sobree yang mewakili Ahmad Awaluddin memohon jaminan RM3,000 atas alasan pendapatan anak guamnya sebagai pengacara tidak konsisten.“Anak guam saya menanggung isteri, dua anak serta ibu bapanya yang tua. Saya mohon jaminan yang ditawarkan oleh pendakwaan dikurangkan,” katanya.Mahkamah membenarkan Ahmad Awaluddin diikat jamin RM2,000 dengan seorang penjamin dan menetapkan 15 Julai ini untuk sebutan kes.


FINAS sasar RM50 juta pelaburan asing menerusi FIMI sempena Marche Du Film 2022

KUALA LUMPUR, 15 Mei- Penyertaan dan penglibatan Malaysia di pasaran filem Marche Du Film (MARCHE 2022), adalah penting sebagai penanda aras kesungguhan Malaysia dalam mempromosi sekali gus menjual produk-produk kandungan kreatif negara ke peringkat antarabangsa.Menteri Komunikasi dan Multimedia, Tan Sri Annuar Musa akan mengetuai delegasi Malaysia ke pasaran filem itu yang diadakan di Palais des Festivals di Cannes, Perancis bermula Selasa (17 Mei) hingga 25 Mei ini.Marche Du Film merupakan sebuah pasaran filem terbesar dunia yang mengumpulkan ramai penerbit, pemodal, penyiar, pengedar, pembekal serta pembeli filem dari serata dunia untuk membina jaringan penjualan kandungan kreatif di peringkat global selain berkongsi pandangan dan prospek projek filem.Ketua Pegawai Eksekutif Perbadanan Kemajuan Filem Nasional Malaysia (FINAS) Prof Dr Md Nasir Ibrahim berkata selain mempromosi dan menjual produk kandungan kreatif negara, tujuan utama Malaysia menghadiri pasaran filem itu adalah untuk menarik pelabur asing ke negara ini melalui Insentif Penerbitan Filem di Malaysia (FIMI)."Tahun ini kami menyasarkan pelaburan asing ke dalam Malaysia melalui insentif FIMI sebanyak RM50 juta."FINAS berhasrat menggunakan pasaran MARCHE sebagai platform bagi mempromosikan Malaysia sebagai destinasi penggambaran antarabangsa yang menawarkan 30% rebat tunai melalui FIMI dan tambahan sehingga lima peratus melalui ‘cultural test’,” katanya kepada Bernama.Md Nasir berkata sebanyak 13 syarikat tempatan yang menampilkan pelbagai produk kandungan kreatif seperti filem cereka, animasi, dokumentari dan lain-lain akan menghadiri MARCHE 2022 dengan 10 syarikat hadir secara fizikal manakala tiga syarikat secara dalam talian.Antara syarikat terlibat adalah Barnstorm Entertainment, Biscuits Films, Film Wallet Group, Iskandar Malaysia Studios, Jazzy Pictures dan Sarawak Media Group.“Kita juga mengadakan ‘Pavilion Malaysia’ di sana (Cannes) bagi menghimpunkan penggiat industri kreatif Malaysia di bawah satu bumbung dan memperkenalkan mereka kepada penggiat industri antarabangsa.“Ini sekali gus membuktikan kesungguhan pihak kerajaan dalam membantu penggiat industri kandungan kreatif tempatan menembusi pasaran global selepas terjejas teruk semasa tempoh Perintah Kawalan Pergerakan akibat COVID-19,” katanya.

Ketua Pegawai Eksekutif Perbadanan Kemajuan Filem Nasional Malaysia (FINAS),Prof Dr Md Nasir Ibrahim

Mengulas mengenai penyertaan negara dalam pasaran antarabangsa, Md Nasir berkata Malaysia melalui Kementerian Komunikasi dan Multimedia (K-KOMM) dan FINAS telah menyertai pasaran antarabangsa sejak 2009 dengan penjualan kandungan kreatif oleh syarikat produksi tempatan yang menyertainya sepanjang 12 tahun lepas sebanyak RM600 juta.Beliau berkata nilai pelaburan yang diperoleh menerusi FIMI dari 2013 hingga tahun lepas pula sebanyak RM4 bilion.“FINAS menyasarkan pelaburan asing bagi projek-projek besar dan berprofil tinggi melalui FIMI seperti sebelum ini. Antara contoh projek yang pernah memilih Malaysia sebagai lokasi penggambaran adalah filem Crazy Rich Asians, Kuu Kuu Harajuku, 6 Underground dan The Mandalorian iaitu siri Star Wars.“Ini membuktikan negara luar kini sedang memberi fokus untuk menjadikan Malaysia sebagai satu daripada lokasi penggambaran bagi produksi mereka berdasarkan lokasi yang menarik, tenaga kerja berkemahiran, kemudahan produksi, hospitaliti dan insentif yang ditawarkan,” katanya.Sepanjang sembilan hari penganjuran, pelbagai program mengisi MARCHE 2022 termasuk mesyuarat bersama syarikat produksi antarabangsa, persidangan bertajuk Malaysia - The Heartbeat of Asia dan sesi pasaran produk kandungan kreatif.


Filem kontroversi Kashmir, Singapura haramkan tayangan

(Pasukan Keselamatan Sempadan (BSF) India yang baru direkrut bersorak semasa perarakan di Humhama, Srinagar pada 2 Mei 2022/Fail AFP)

SINGAPURA, 10 Mei- Pihak berkuasa Singapura mengharamkan tayangan filem India kontroversi kerana gambaran “provokatif dan berat sebelah" terhadap umat Islam di Kashmir.

Kerajaan bimbang kebenaran tayangan filem itu hanya mencetuskan ketegangan agama dan etnik di negara itu.

Mula ditayangkan pada Mac lalu di India, filem dengan kutipan tertinggi, "The Kashmir Files" menceritakan bagaimana ratusan ribu penganut Hindu melarikan diri dari wilayah Kashmir yang ditadbir India pada 1989 - 1990.

Plot cerita mengikuti kisah fiksyen seorang pelajar universiti yang kematian ibu dan bapanya akibat dibunuh oleh golongan militan.

Filem itu disokong Perdana Menteri, Narendra Modi dan kemudian dijadikan kumpulan penyokong tegar agama, membangkitkan kebencian terhadap penduduk minoriti Islam di negara itu.

(Pekerja membersihkan poster 'The Kashmir Files'di sebuah pawagam di New Delhi/Fail AFP)

Menurut penganalisis, ia amat dekat dengan agenda politik kerajaan nasionalis Hindu pimpinan Modi yang sering dituduh meminggirkan dan memburukkan umat Islam di India.

Pengawal selia media Singapura enggan mengklasifikasikan filem itu, memberi maksud filem itu tidak boleh ditayangkan.

Keputusan dibuat kerana kerana filem tersebut “memberi gambaran ‘provokasi dan berat sebelah' terhadap umat Islam dan gambaran penganut Hindu dianiaya,” kata pegawai dalam satu kenyataan pada lewat Rabu.

Singapura dihuni kira-kira 5.5 juta penduduk majoritinya etnik Cina, diikuti komuniti Melayu dan India.

Data rasmi kerajaan India melaporkan, kira-kira 200,000 penganut Hindu Kashmir -- dikenali sebagai Pandit -- melarikan diri selepas didakwa berlaku keganasan yang bermula pada akhir 1980-an. Lebih 219 individu dilaporkan terbunuh dalam konflik itu. -AFP


Johnny Depp terlepas projek AS$22.5 juta

AMERIKA SYARIKAT, 3 Mei - Projek bagi edisi keenam filem 'Pirates of the Caribbean' dibatalkan selepas bintang utamanya, Johnny Depp dituduh melakukan keganasan rumah tangga.Ini bermakna pelakon terkenal itu kehilangan peluang meraih bayaran AS$22.5 juta.Perkara itu didedahkan oleh ejen Depp, Jack Whigham dalam keterangannya dalam prosiding di Virginia, semalam, berkata dakwaan Heard melalui penulisan (op-ed) yang disiarkan dalam Washington Post itu disifatkan sebagai 'malapetaka' terhadap kerjaya Depp di Hollywood.Whigham yang menjadi ejen Depp sejak 2016, memberitahu mahkamah bahawa selepas 'op-ed' itu disiarkan, keadaan menjadi mustahil untuk mendapatkan projek filem studio bagi pelakon berkenaan.Beliau berkata, perjanjian sudah pun dicapai dengan Disney untuk Depp muncul dalam edisi keenam filem 'Pirates of the Caribbean' dengan watak tidak asing lagi sebagai Kapten Jack Sparrow.

(Depp pada perbicaraan kes saman fitnah difailkan beliau terhadap Heard - Foto/AFP)

Menurutnya, dakwaan bekas isteri Depp, Amber Heard yang diterbitkan Washington Post membawa malang kepada kerjaya.Selepas laporan itu diterbitkan, susah baginya mendapatkan projek filem studio bagi pelakon berkenaan.Ini termasuk pembatalan kemunculan Depp dalam edisi keenam filem 'Pirates of the Caribbean' sebagai Kapten Jack Sparrow.Depp memfailkan saman fitnah terhadap Heard, atas penulisannya untuk kolum Washington Post itu dengan menuntut ganti rugi AS$50 juta.Heard yang juga pelakon filem 'Aquaman' pula membalas dengan memfailkan saman menuntut AS$100 juta dan mendakwa dirinya mengalami penderaan serta keganasan fizikal daripada Depp. - AFP


Revolusi lagu raya perlu seimbang antara budaya, agama

KUALA LUMPUR, 2 Mei- Lagu raya sudah menjadi pelengkap untuk sambutan perayaan.Ia bagai satu keperluan untuk membangkitkan ‘mood ’ lebih-lebih lagi kepada si perantau.Tidak menolak lagu malar segar yang terus mendapat tempat, namun peredaran masa turut menuntut pembaharuan terhadap lagu raya yang dekat di hati generasi masa kini.Sifu industri Muzik, Datuk M. Nasir mengakui untuk menghasilkan single raya bukan sesuatu perkara yang mudah pada masa kini, memandangkan pendengar mempunyai citarasa yang tinggi terhadap genre yang akan dibawa."Semua lagu raya yang sedap semua dah di buat macam dah habis modal kita nak cerita apa lagi pasal raya nak buat melodi apa lagi melainkan sekarang kita buat melodi baru, cara baru dan mungkin orang-orang lama yang suka pada lagu lama ini akan marah tak suka."Nak kena tahu apa itu raya, nak rasa macam mana apa itu suasana raya tu, macam mana dengan nostalgia dia dengan keramaian dengan keraian dia itu dari segi budaya. Dari segi agama pula ada lagi, jadi dia nak kena gabungkan itu semua.

Bagi penyanyi nombor satu negara, Datuk Seri Siti Nurhaliza, penghasilan lagu raya yang berpotensi untuk menjadi malar segar terletak kepada penciptanya."Lagu raya ini bukan setiap masa kita boleh dengar hanya masa bulan-bulan raya sahaja kan dan dia sangat istimewa, sebab itu kalau betul lah lagu-lagu raya ini kena dia punya irama, 'mood' dia sebenarnya 'mood' je raya ini dengan lagu yang senang nak orang menyanyi sama, memang boleh jadi 'evergreen'," katanya.

Meskipun begitu, tidak dinafikan masih ada lagu baharu yang mampu memberi kesan mendalam kepada masyarakat dengan lirik dan melodinya.Bagaimanapun, lagu raya malar segar akan terus menjadi siulan dalam membangkitkan semangat dan nostalgia hari raya.Pelbagai elemen positif yang diterapkan dalam sesebuah lagu itu pasti membuatkan seseorang terbuai ketika mendengarnya. Tidak kira lagu lama mahupun baharu pasti ia mempunyai nilai tersendiri.


Johnny Depp saman bekas isteri, tolak tuduhan keji terhadapnya

FAIRFAX, 20 April- Bintang "Pirates of the Caribbean" Johnny Depp menafikan pernah mendera Amber Heard secara fizikal ketika dia menjadi saksi pada hari Selasa pada perbicaraan pertuduhan fitnah terhadap bekas isterinya."Terdapat hujah dan perkara seperti itu tetapi saya sendiri tidak pernah sampai ke tahap memukul Heard dalam apa cara sekalipun," kata Depp kepada juri yang mendengar kes itu di Mahkamah Litar Daerah Fairfax di Virginia."Saya juga tidak pernah memukul mana-mana wanita dalam hidup saya," katanya.Depp berkata dakwaan keganasan domestik yang dibuat terhadapnya oleh Heard adalah tidak benar dan ia sememangnya mengejutkan.Ketika ditanya oleh peguamnya, mengapa dia membawa kes fitnah terhadap bekas isterinya, ini jawapan Depp."Saya merasakan tanggungjawab saya untuk berdiri bukan sahaja untuk diri saya sendiri, tetapi membela anak-anak saya," kata Depp. "Saya mahu membersihkan anak-anak saya daripada perkara ngeri ini yang mereka perlu tahu apa yang dikatakan mengenai bapa mereka adalah tidak benar.""Ia adalah pelik apabila suatu hari anda menjadi Cinderella, dan kemudian dalam 0.6 saat anda adalah Quasimodo," tambahnya.Depp memfailkan saman fitnah selepas Heard, yang berusia 36 tahun pada hari Jumaat, menulis ruangan untuk The Washington Post pada Disember 2018 di mana dia menggambarkan dirinya sebagai "tokoh awam yang mewakili penderaan domestik."Pelakon itu tidak pernah menamakan Depp, yang ditemuinya pada tahun 2009 di set filem "The Rum Diary," tetapi dia menyamannya kerana menyifatkan dia seorang pendera rumah tangga dan menuntut ganti rugi AS$50 juta.Heard, yang berkahwin dengan Depp dari 2015 hingga 2017, bertindak balas, meminta AS$100 juta dan mendakwa dia mengalami episod keganasan dan penderaan fizikal yang teruk.Depp menuduh Heard berusaha untuk "menjana publisiti untuk dirinya sendiri" menjelang tayangan filem "Aquaman," di mana dia memainkan watak utama.- AFP

(Johnny Depp memfailkan saman fitnah selepas bekas isterinya Amber Heard, menulis ruangan untuk The Washington Post pada Disember 2018 yang menggambarkan dirinya sebagai "tokoh awam yang mewakili penderaan domestik./ AFP)


35 tahun dalam dunia seni, Hattan adakan konsert buat peminat Jun depan

KUALA LUMPUR, 15 April- Sempena 35 tahun perjalanan sebagai anak seni, penyanyi rock legenda, Datuk Hattan bakal mengadakan konsert untuk semua peminat tanah air.Konsert Hattan-35 Years Journey anjuran Mewah Event Management itu dijadual berlangsung di Dewan Plenary, Pusat Konvensyen Kuala Lumpur pada 4 dan 5 Jun depan.Difahamkan, tiket untuk persembahan pada 5 Jun telah habis dijual.Selain tiket konsert yang begitu laris, penyanyi kelahiran negeri adat perpatih itu, kini sedang mempersiapkan diri dengan latihan intensif sebagai persediaan untuk menyanyikan 22 buah lagu pada konsert berskala besar berkenaan."Saya memang ahli sukan, saya selalu main golf. Dulu kalau main golf saya naik kereta 'buggy' tapi sekarang saya jalan kakilah. Saya akan memulakan latihan intensif kat rumah lah, naik basikal semua. Hari itu saya berehat sebab PKP, saya akan sambung baliklah. Maklumlah dengan usia dah macam ni, itu penting tu, stamina kan. Hari tu dengan baru pulih dari COVID-19," kata Hattan ketika ditemui pemberita RTM selepas sidang medianya di sebuah hotel di ibu negara.

(Datuk Hattan ditemui media selepas sidang media Konsert Hattan-35 Years Journey di ibu negara)

Tambah Hattan, lagu-lagu hits seperti Memburu Rindu, Rendang Tak Berbuah dan Biso Bonar antara seleksi lagu yang bakal didendangkan beliau untuk semua penonton yang hadir.Hattan atau nama sebenarnya, Mohd Shukri Shahabuddin, 58, antara anak seni yang disegani masyarakat dan sering mendapat tempat di hati rakyat Malaysia dengan kehebatan vokalnya.


Kes saman pelakon Ben Amir selesai, setuju bayar RM100,000 kepada syarikat produksi

KUALA LUMPUR, 14 April- Kes saman difailkan sebuah syarikat produksi terhadap pelakon Ben Amir yang didakwa melanggar perjanjian selepas enggan menjadual semula penggambaran drama yang tertangguh akibat COVID-19 diselesaikan secara baik di Mahkamah Sesyen di sini.Penyelesaian kes itu dicapai oleh kedua-dua pihak selepas Ben Amir atau nama sebenarnya Muhammad Amir Sabaruddin, 32, selaku defendan bersetuju membayar RM100,000 kepada plaintif, Elisa Vision Sdn Bhd.Berdasarkan perintah persetujuan itu, Hakim Tasnim Abu Bakar berkata Muhammad Amir perlu membayar RM100,000 secara ansuran sebanyak lima kali iaitu RM20,000 setiap kali bayaran bermula 10 Mei ini."Sekiranya defendan (Muhammad Amir) gagal membayar wang itu (RM100,000), maka jumlah asal yang dituntut plaintif dalam kes saman iaitu RM211,477 perlu dikembalikan oleh defendan," kata hakim itu yang kemudiannya merekodkan perintah persetujuan berkenaan.Mahkamah turut merekodkan penarikan semula tuntutan balas difailkan pelakon drama 'Sweet Dreams' itu terhadap syarikat produksi tersebut. Hari ini ditetapkan untuk perbicaraan hari pertama kes saman itu.Pada Mac tahun lepas, Elisa Vision memfailkan saman itu setelah mendakwa pelakon berkenaan melanggar perjanjian selepas enggan menjadual tarikh baharu penggambaran drama bersiri bertajuk 'Demi'.Berdasarkan pernyataan tuntutan, plaintif berkata penglibatan defendan dalam penggambaran drama tersebut adalah sebanyak 13 hari membabitkan 85 babak bagi tiga episod.Bagaimanapun, plaintif mendakwa ketika penggambaran di Scotland, pandemik COVID-19 mula melanda namun penggambaran masih diteruskan dengan mengambil langkah berjaga-jaga dengan mematuhi prosedur operasi standard (SOP) yang ditetapkan.

(Ben Amir keluar dari mahkamah Sesyen Sivil selepas Ben besedia bayar pampasan sebanyak RM100,000 secara ansuran kepada pihak produksi drama Demi dan kes tersebut dianggap selesai di Kompleks Mahkamah Kuala Lumpur)

Plaintif mendakwa pada 27 Mac 2020, defendan telah pulang ke Malaysia meninggalkan kesemua krew produksi dan pelakon tanpa pengetahuan plaintif dan defendan sendiri mengakui telah melanggar jadual produksi apabila pulang awal ke Malaysia ketika ditemu bual oleh pengacara rancangan Melodi yang bersiaran pada 12 April 2020.Plaintif berhasrat menyambung penggambaran drama itu di Malaysia pada 4 Jan hingga 14 Februari 2021, namun defendan melalui surat bertarikh 14 Oktober 2020 menerusi pihak pengurusannya SJ Global telah menyatakan keengganan untuk menjadual tarikh baharu pengambaran dan menyatakan perjanjian tersebut telah ditamatkan.Oleh itu, plaintif telah mengalami kerugian dan menuntut antaranya ganti rugi RM211,477.08, faedah, kos dan relif lain yang sesuai oleh mahkamah.Sementara itu, Muhammad Amir ketika ditemui pemberita selepas prosiding hanya berkata "selesai secara baik" manakala penerbit Elisa Vision Sdn Bhd, Datin Mahfuzah Zakkiah Abdain menzahirkan kesyukuran kerana kes saman itu dapat diselesaikan.


Persatuan industri kreatif perlu ditadbir secara profesional - Annuar

KUALA LUMPUR, 12 April - Persatuan berkaitan industri kreatif perlu ditadbir secara profesional bagi mengangkat industri berkenaan, serta menjaga tahap profesionalismenya, kata Menteri Komunikasi dan Multimedia Tan Sri Annuar Musa.Sebagai contoh, beliau berkata sistem royalti boleh diwujudkan dengan mengambil pengalaman negara luar yang menjaga komuniti penggiat industri kreatif seperti para pelakon.“Kalau kita tengok arkitek ada Pertubuhan Arkitek Malaysia, perancang bandar ada ‘Malaysian Institute of Planners’ dan ia menjadi profesional kerana mereka mempunyai persatuan yang menjaga profesionalismenya.Jadi dalam dunia seni, walaupun orang kata orang seni perlu pada kebebasan, kalau nak dijadikan itu sebagai satu profesion, saya cadangkan kena ada dia punya ‘Board of Governors’ yang mengawal etika, profesion, dan kalau itu ada, barangkali kaedah membayar royalti kepada mereka yang diiktiraf pelakon berlesen, pelakon profesional adalah lebih mudah untuk kita kawal,” katanya.Beliau berkata demikian pada Majlis Apresiasi Bersama Media sempena Program Khas Syawal 2022 RTM di The Vertical, Bangsar South City Kuala Lumpur, di sini.

(Annuar Musa bersama hos 'Borak Dulu MenKomm' Khir Rahman beserta panel jemputan, Pengarah Fairuz Loy dan pelakon Bell Ngasri)

Sementara itu Annuar berkata sesi “pitching” bagi penggiat industri kreatif mengemukakan karya mereka untuk Jabatan Penyiaran Malaysia (RTM) akan diadakan dalam masa terdekat.“Insya-Allah pada 20 hari bulan ini kita mula mengeluarkan iklan untuk memaklumkan kepada penggiat, penerbit dan sebagainya untuk mereka memohon atau mengemukakan cadangan karya-karya terbaharu.Pada masa sama saya mendapat pengesyoran bahawa baki daripada mereka yang tidak berjaya dalam “pitching” sebelum ini, disambung dan diambil, yang itu…kita telah pertimbangkan perkara itu,” katanya.Bagaimanapun Annuar berkata ia perlu juga dibuka kepada idea baharu memandangkan setiap hasil kreatif mempunyai tempoh tertentu, dan mereka yang tidak berjaya dalam sesi “pitching” sebelum ini boleh memodifikasi kandungan mengikut kesesuaian.Majlis yang dianjurkan pada malam ini juga bertujuan memperkenalkan Program Khas Syawal 2022 RTM yang bertemakan “Syukurnya Syawal”. Seiring tema tersebut, RTM menerusi tiga saluran utama iaitu TV1, TV2 dan TV Okey menyediakan program keagamaan, telefilem, drama bersiri, dokumentari, majalah dan hiburan khas sempena Aidilfitri.Selain program televisyen, kesemua 34 stesen radio RTM turut menawarkan pelbagai rancangan menarik untuk pendengar.-- BERNAMA


Johnny Depp kemuka saksi tolak dakwaan kaki pukul isteri

(Pelakon Amber Heard bercakap dengan peguamnya pada prosiding saman terhadapnya difailkan bekas suami, johnny depp Mahkamah Daerah Fairfax di Fairfax, Virginia/FOTO AFP)

FAIRFAX, 14 April- Peguam pelakon Johnny Depp mengemukakan saksi bagi menolak dakwaan yang disifatkan tidak berasas bahawa Amber Heard pernah dibaling telefon yang menyebabkan lecerderaan di bahagian muka dalam satu kejadian pada Mei 2016 semasa pertengkaran sebelum pasangan itu bercerai.Ini berikutan keperluan mahkamah mengambil kira keterangan rakan lama Depp, Isaac Baruch pada hari kedua prosidng saman fitnah yang difailkan oleh bintang "Pirates of the Caribbean" terhadap Heard.Depp, 58, memfailkan saman itu selepas Heard, 35, menulis ruangan untuk The Washington Post pada Disember 2018 di mana dia menggambarkan dirinya sebagai ikon yang mewakili penderaan domestik.Walaupun pelakon wanita itu tidak pernah menamakan Depp, yang ditemuinya pada tahun 2009 di set filem The Rum Diary tetapi Depp menyamannya kerana sebagai lelaki yang pernah mengahwini Heard, kenyataan itu mengaitkannya sebagai seorang pendera rumah tangga.Berikutan itu, Depp menuntut ganti rugi AS$50 juta.Heard, yang berkahwin dengan Depp dari 2015 hingga 2017, bertindak balas, meminta AS$100 juta dan mendakwa dia mengalami trauma keganasan dan penderaan fizikal yang berleluasa dilakukan DeppHeard mendakwa bahawa Depp memukul mukanya dengan telefon bimbit pada petang 21 Mei 2016, semasa pertengkaran.Polis dipanggil tetapi tidak membuat laporan.Heard meminta cerai dua hari kemudian dan memohon perintah sekatan terhadap Depp pada 25 Mei, hadir di mahkamah Los Angeles dengan kesan di mukanya.Baruch, yang tinggal di bangunan yang sama dengan Depp dan Heard, memberi keterangan bahawa dia ada terserempak dengan Heard sehari selepas kejadian membaling telefon yang diadukan Heard kepadanyaBaruch, yang mengenali Depp sejak 1980 pernah ditanggung kos sewa rumahnya dan beberapa perbelanjaannya yang lain turut dilapor pernah dibayar Depp, berkata dia bertanya kepada Heard sama ada Depp telah memukulnya."Heard mengaku dan mengadu kepada saya Depp melemparkan telefon ke arahnya serta memukul dia,'" kata Baruch, sambil menambah bahawa dia kemudiannya memeriksa wajah Heard."Saya pandang dahi dia, saya pandang sebelah mata dia, saya pandang pipi dia, saya pandang dagu dia, saya pandang sebelah muka dia, tetapi tidak nampak apa-apa,saya tidak nampak luka, lebam, bengkak atau kemerahan."

(Johnny Depp hadir prosiding kes saman terhadap bekas isterinya di Fairfax County Circuit Court, Virginia/FOTO AFP)

Bahkan Baruch berkata dia sempat mencium pipi sambil memeluk Heard tanpa mendengar keluhan sakit pada bahagian yang didakwa mengalami kecederaan.Selepas beberapa hari pertemuan itu, Baruch berkata dia mendapat tahu bahawa Heard kemudiannya telah meminta cerai dan dia melihat gambar wanita itu disiarkan berita dengan tanda lebam di pipinya.Katanya, sepanjang mengenali Depp dia tidak pernah mengetahui pelakon lelaki itu bersikap ganas atau menyaksikan sebarang keganasan fizikal antara pasangan itu.Peguam Heard memberitahu juri pada hari Selasa bahawa Depp mendera Heard secara fizikal dan seksual semasa bender yang menggunakan bahan api dadah dan alkohol di mana dia menjadi "raksasa".Depp memfailkan saman fitnah terhadap Heard di Amerika Syarikat selepas kalah dalam kes libel berasingan di London pada November 2020 yang dibawanya terhadap The Sun kerana menggelarnya sebagai pemukul isteri.


'Syukurnya Syawal': RTM sajikan pelbagai program menarik Aidilfitri ini

KUALA LUMPUR, 12 April - Program Khas Syawal 2022 Radio Televisyen Malaysia (RTM) yang bertemakan “Syukurnya Syawal” akan mewarnai rancangan televisyen tempatan bermula 3 Mei depan.Seiring tema tersebut, RTM menerusi tiga saluran utama iaitu TV1, TV2 dan TV Okey menyediakan program keagamaan, telefilem, drama bersiri, dokumentari, majalah dan hiburan khas sempena Aidilfitri.Menteri Komunikasi dan Multimedia, Tan Sri Annuar Musa, berkata program itu akan dimulai dengan siaran langsung 'Gema Takbir 2022' pada malam raya yang memaparkan topik sambutan raya dari sudut pandangan Islam diselangi takbir dan nasyid raya."Lebih 30 program televisyen akan disiarkan sepanjang bulan Ramadan nanti."Selain program televisyen, 34 stesen radio RTM juga menawarkan sajian program yang unik dan menarik menerusi stesen-stesen radio RTM seluruh negara," katanya pada Majlis Apresiasi Bersama Media sempena Program Khas Syawal 2022 RTM di Bangsar South City Kuala Lumpur, di sini.

Antara program lain termasuk, 'Borak Raya', 'Raya Sakan', Konsert Minggu Ini: Datuk Seri Siti Nurhaliza serta pelbagai drama khas raya antaranya; telefilem Raya 3 Rasa', Panggung Syawal "Ramona Bertanding Ketua Kampung" dan banyak lagi untuk tontonan seisi keluarga.Manakala untuk stesen radio, antara program yang akan disiarkan untuk pendengar ialah 'Badindang Raya' di LABUANfm; Dokumentari Khas Aidilfitri: Wira Samudera di Nasionalfm serta drama khas di Radio Klasik berjudul 'Ketupat Palas Serunding Daging'.


Britney Spears hamil anak ketiga

LOS ANGELES, 12 April- Artis Pop Hollywood, Britney Spears mengumumkan dia hamil anak ketiganya, pada Isnin lima bulan selepas hakim menamatkan penjagaan kontroversi yang dikatakan menghalangnya daripada mempunyai lebih banyak anak."Saya membuat ujian kehamilan dan saya dapati, saya sedang mengandung," kata penyanyi berusia 40 tahun itu di Instagram.Hakim Los Angeles pada November membubarkan konservator atau "penjagaan" daripada bapa Britney,yang mengatakan penyanyi itu telah dihalang daripada mengeluarkan IUD perancang walaupun dia mahukan lebih banyak anak."Saya berfikir, apakah yang telah berlaku dengan perut saya?, tulis Britney yang mula merujuk pasangannya Sam Asghari, 28 tahun sebagai suami, pada awalnya menganggap ia adalah hanya disebabkan makanan.Malah, Britney turut terkejut dengan perkembangan kandungannya yang dikatakan membesar dengan pantas sekali gus merasakan ia adalah kembar.Selepas kontroversi pada 2007 yang menyaksikan Britney menyerang kereta paparazzi di stesen minyak, bintang pop itu diletakkan di bawah jagaan konservator iaitu bapanya Jamie Spears, yang akhirnya bertahan selama 14 tahun.Peminat telah lama menyuarakan kebimbangan bahawa penyanyi "...Baby One More Time" itu tidak berpuas hati dengan bapanya sebagai penjaga, dan pada Jun 2021 dia meminta hakim Los Angeles untuk menamatkan perjanjian undang-undang yang telah menyebabkan dia "trauma."Britney mendakwa bapanya menghalangnya daripada menanggalkan IUD perancang, walaupun dia mahu mempunyai kuasa ke atas kaedah kawalan kelahirannya sendiri untuk hamil, lantas mencetuskan kemarahan kumpulan hak reproduktif dan peminatnya, yang kebanyakannya sudah terlibat. dalam gerakan #FreeBritney."Saya ingin bergerak ke hadapan secara progresif, dan saya mahu mendapatkan perjanjian sebenar," Britney memberitahu mahkamah dalam perbicaraan musim panas lalu."Saya ingin berkahwin dan mempunyai bayi. Saya mempunyai (IUD) dalam diri saya supaya saya tidak hamil. Mereka tidak mahu saya mempunyai anak - anak lagi," katanya semasa kenyataan 20 minit yang tegang.Penamatan rasmi penjagaan atau konservator pada November 2021 berlaku selepas bapa penyanyi pop itu, Jamie Spears disingkirkan daripada haknya untuk menjaga kewangan dan harta pusaka Britnye pada perbicaraan pada September.- AFP

(Britney Spears dan pasangannya Sam Asghari / AFP)


Cat Farish teruja sambut raya tahun ini, imbau kenangan "tidak beraya"

AMPANG, 10 APRIL- Pandemik COVID-19 membuatkan penyanyi dan juga Rapper terkenal, Cat Farish mengimbau kenangan "tidak beraya" yang pernah dirasainya sebelum menjadi penghibur.

Cat atau nama sebenarnya Farish Ramli berkata, kebenaran menyambut bulan Ramadan dan Syawal kali ini adalah sesuatu yang sangat dinanti-nantikan setelah dua tahun negara dilanda virus berbahaya itu."Sebenarnya tidak beraya ni pernah berlaku masa (ketika itu) Ruffage tak balik kampung. Tengok bas tak ada tiket, zaman itu dah dapat rasa tak balik kampung, Jadi macam rasa teringat zaman-zaman dulu macam kita pergi perhentian Puduraya beli tiket bas, lepas tu tak ada tiket dan terpaksa naik bas lompat. Jadi sekarang ini rasa teruja nak beraya tu macam dulu" jelasnya dalam majlis pelancaran single 'OoTD Raya' di sini.

(OoTD Raya boleh didengari di platform Youtube)

Mengulas mengenai Single 'OoTD Raya', ia dicipta oleh Cat dengan kerjasama pengarah Ace Talent.Jelas salah seorang ahli kumpulan Unknown Momo, kepercayaan dalam pembikinan melodi yang diberikan oleh Cat dianggap sebagai penghormatan buat mereka kerana masih baharu dalam industri seni."Sebenarnya ini peluang besar. Kami memang bangga sangat artis lama seperti Cat Farish bagi harapan kepada kami berlima ini untuk membuat lagu raya. Dan dan dia pun beritahu lagu ini baik dan dia bangga dengan kami. Jadi kami ni baru lagi jadi kata-kata daripada artis berpengalaman ni, kami amat hargai," kata Momo.Jelasnya lagi single raya tersebut diyakini bakal mendapat tempat di hati pendengar masa kini kerana mempunyai keunikan tersendiri.'OoTD Raya' nyanyian kumpulan Moleque, Unknowm, Cikidot (Zarol), Aliff Idham dan Al Farabi telah dilancarkan dan boleh didengari di platform Youtube bermula Jumaat lalu.


Insiden lempang: Will Smith dilarang hadiri Anugerah Oscar selama satu dekad

(Smith mencetuskan kontroversi di pentas Oscar apabila melempang Chris Rock pada 27 Mac lalu/FOTO AFP)

Pada 27 Mac lalu, Smith menampar Chris Rock susulan lawak yang kurang disenangi kerana mempersenda penampilan isterinya iaitu Jada Pinket Smith yang berimej botak.Dalam gurauannya pada ketika itu, Rock menyamakan Jada Smith seperti watak G.I Jane lakonan Demi Moore.Tanpa diduga, Smith yang juga merupakan calon Oscar, naik ke atas pentas lalu melempang Rock.Penonton yang hadir pada malam itu turut terkejut dan terpinga-pinga dengan aksi Smith.Sebaik menampar Rock, Smith kembali ke tempat duduk dan menjerit ke arah Rock meminta agar nama isterinya tidak disebut.Smith memberi amaran kepada Rock supaya tidak mempersenda isterinya, sebaik sahaja dia ketika kembali ke tempat duduknya."Jangan sebut-sebut isteri saya!" jerit Smith. - AFP


Lempang Chris Rock, LAPD bersedia tahan Will Smith

LOS ANGELES, 1 April- Susulan insiden serangan Will Smith terhadap pelawak Chris Rock di pentas Oscar baru-baru ini, penerbit rancangan anugerah itu Will Packer mendedahkan polis bersedia bila-bila masa sahaja untuk menangkap aktor Hollywood itu.Namun, Smith bernasib baik kerana Rock enggan meneruskan laporan terhadapnya.Smith mengejutkan dunia hiburan dengan menaiki pentas semasa siaran langsung Oscars dan memukul Rock kerana jenaka tentang isteri pelakon itu.Setengah jam kemudian, Smith telah menerima anugerag pelakon terbaik untuk peranannya dalam "King Richard", penghormatan tertinggi industri filem untuk penghibur lelaki.Pengumuman itu disambut dengan sorakan dan tepukan daripada orang dalam industri.Academy of Motion Picture Arts and Sciences, badan yang menganugerahkan Oscar, berkata pada hari Rabu Smith telah diminta meninggalkan majlis itu selepas serangan itu, tetapi dia menolak.Laporan bercanggah muncul pada Khamis mengenai butiran itu, termasuk yang mencadangkan Packer telah memintanya untuk kekal di Teater Dolby.Dalam klip ringkas, yang disiarkan pada hari Khamis di ABC sebelum wawancara penuh yang dijadualkan pada hari Jumaat, Packer menafikan telah bercakap dengan Smith.Akademi itu berkata pada hari Rabu bahawa ia sedang mempertimbangkan hukuman termasuk kemungkinan menyingkirkan keahlian Smith.Walaupun jarang dilaksanakan, namun akademi itu pernah menarik balik keahliannya.Pada 2017, produser Harvey Weinstein dibuang selepas puluhan wanita mendakwa beliau atas tuduhan serangan seksual, manakala Bill Cosby dan Roman Polanski dibuang pada 2018"Lembaga Gabenor hari ini memulakan prosiding tatatertib terhadap Encik Will Smith kerana melanggar Piawaian Kelakuan Akademi, termasuk hubungan fizikal yang tidak sesuai, tingkah laku kasar atau mengancam, dan menjejaskan integriti Akademi," kata kenyataan itu.- AFP


Bruce Willis undur diri dari dunia lakonan, alami Aphasia

LOS ANGELES, 31 Mac- Aktor berpengalaman Hollywood, Bruce Willis terpaksa mengucapkan selamat tinggal kepada kerjaya lakonannya selepas didiagnosis aphasia, keadaan yang menyebabkannya kehilangan keupayaan untuk memahami atau menyatakan pertuturan.Dalam satu kenyataan yang disiarkan di laman Instagram Willis, keluarga pelakon berusia 67 tahun itu berkata Willis baru-baru ini didiagnosis dengan afasia dan ia memberi kesan kepada kebolehan kognitifnya."Akibat daripada ini dan dengan banyak pertimbangan, Bruce meninggalkan kerjaya yang sangat bermakna baginya," menurut kenyataan yang ditandatangani oleh isteri Willis, Emma Heming Willis, bekas isterinya Demi Moore dan lima anaknya, Rumer, Scout, Tallulah, Mabel dan Evelyn."Kami menempuhi ujian ini sebagai sebuah keluarga yang kuat, dan mahu para peminat mengetahui perkara ini kerana kami tahu betapa dia sangat bermakna kepada anda, seperti yang anda lakukan kepadanya.Aphasia biasanya berlaku selepas strok atau kecederaan kepala, tetapi juga boleh berkembang secara beransur-ansur disebabkan oleh tumor otak yang tumbuh perlahan atau penyakit yang menyebabkan kerosakan degeneratif. Ia dirawat menerusi terapi pertuturan dan pembelajaran cara komunikasi bukan lisan.Berita mengenai Willis, salah seorang pelakon yang paling disayangi Hollywood, tersebar dengan pantas di lama sosial.Menerusi kerjaya empat dekadnya Willis telah mengumpul lebih daripada AS$5 bilion kutipan box office di seluruh dunia.Terkenal dengan filem seperti "Die Hard," "Pulp Fiction" dan "The Sixth Sense," Willis dalam beberapa tahun kebelakangan ini juga telah menghasilkan filem thriller.Terbaru, Willis membintangi "Gasoline Alley" dan "A Day to Die" bulan lalu, yang dikeluarkan pada awal Mac. Willis telah pun menjalani penggambaran sekurang-kurangnya enam lagi filem yang akan ditayangkan pada 2022 dan 2023, termasuk "Die Like Lovers," "Corrective Measures" dan "The Wrong Place."- AP


Saya masih gagah berpuasa - Mat Sentol

JOHOR BAHRU, 17 April- Pelakon dan pelawak veteran, Mat Sentol atau nama sebenarnya Abd Rashid Yahaya mengakui keadaan kesihatannya masih baik dan mampu berjalan termasuk ke bazar Ramadan meskipun menggunakan tongkat."Masih belum cukup tua, ramai lagi yang tua dan gagah berpuasa. Alhamdulillah saya masih mampu berpuasa," katanya yang kini berusia 89 tahun.Masih keletah dengan lawak jenakanya yang bersahaja dan sentiasa ramah mengisi bicara ini berkata beliau bersyukur masih diberi kesihatan dan mahu terus menjadi anak seni jika masih diberi peluang membintangi drama atau filem.Ketika ditanya adakah bersedia untuk kembali berlakon, Mat Sentol secara spontan menjawab "Bila-bila masa," katanya berseloroh sambil disambut ketawa pelawat yang hadir di rumahnya di Larkin pada Ahad.Beliau berkata demikian ketika ditemui pemberita selepas menerima kunjungan Menteri Komunikasi dan Multimedia, Tan Sri Annuar Musa di kediamannya pada Ahad.

Anak kelahiran Muar ini pernah membintangi beberapa filem antaranya Mat Tiga Suku, Mat Bond, Mat Toyol, Mat Karong Guni dan Mat Magic.

Menggemari masakan mi siam Singapura, Mat Sentol yang tinggal berdua dengan anak lelakinya, Roslee Rashid, 60, masih menghabiskan masa lapangnya dengan menulis skrip menggunakan bahasa jawi.Seniman ini juga pernah aktif menghasilkan iklan televisyen dan radio antaranya Jojo, Tora, Ding Dang dan Apollo.Malah beliau masih mempunyai ingatan yang kuat malah bait-bait lagu dan dialog iklan juga masih mampu diingatinya membuktikan kesihatannya yang baik.


Padah mulut celupar, Chris Rock ditampar Will Smith di Anugerah Oscar 2022

HOLLYWOOD, 28 Mac- Anugerah Akademi ke-94 (Oscar) 2022 hari ini dicemari insiden panas antara pelakon, Will Smith dan pelawak, Chris Rock.Insiden malu itu terjadi susulan Chris Rock mempersenda isteri pelakon terkenal itu, Jada Pinkett Smith yang tampil ke majlis berkenaan dengan berkepala botak.Dia yang sememangnya terkenal dengan lawak sindiran pada ketika itu muncul sebagai penyampai bagi anugerah Dokumentari Terbaik."Wow! Will Smith bagi saya penampar," kata Rock selepas ditampar.Berjalan menuju ke tempat duduknya, Smith memberi amaran kepada Rock supaya tidak mempersenda isterinya."Jangan nak sebut-sebut nama isteri aku," kata Smith.Selepas ditampar, Rock sekali lagi menjelaskan kepada Smith bahawa itu hanyalah lawak mengenai filem GI Jane 2, namun Smith tetap melontarkan amaran sama.Pinkett yang berada di tempat duduk penonton hanya mampu memberikan ekspresi jelingan 'rolling eyes' sebagai tanda tidak selesa dengan lawak Rock.

(Pelawak, Chris Rock ditampar pelakon terkenal, Will Smith akibat menyindir penampilan isterinya, Jada Pinkett Smithdi majlis Anugerah Akademi ke-94 (Oscar) 2022 hari ini/AFP)

Terdahulu, Smith naik ke pentas dan menampar Rock dengan kuat dan bunyi tamparan itu dapat didengar oleh penonton.Sebelum ini, Pinkett pernah berkongsi mengenai dirinya yang menghidap penyakit alopecia atau penyakit autoimun yang menyebabkan rambutnya gugur.Media antarabangsa melaporkan, Rock kemudiannya memohon maaf kepada Smith dan turut dileraikan oleh pelakon, Denzel Washington.Will Smith yang juga pemenang anugerah Pelakon Lelaki Terbaik turut menyampaikan ucapan beremosi menyelar tindakan Rock dan memohon maaf atas keterlanjurannya di majlis yang penuh berprestij itu.


Filem DUNE rangkul 6 kategori dalam Anugerah Oscar, CODA Filem Terbaik 2022

HOLLYWOOD, 28 Mac- Anugerah Akademi ke-94 (Oscar) 2022 yang berlangsung hari ini diadakan dalam suasana gilang-gemilang.Barisan selebriti terkemuka turut hadir memeriahkan acara karpet merah mempamerkan busana cantik sebelum majlis yang cukup berprestij itu bermula.Sebanyak 13 kategori dipertandingkan, menyaksikan kemunculan muka baharu generasi muda yang turut bersaing dalam anugerah Oscar kali ini.Filem drama pekak, CODA berjaya merangkul tiga kategori dalam senarai anugerah dipertandingkan iaitu Filem Terbaik, Pelakon Pembantu Terbaik dan Lakon Layar Adaptasi Terbaik.Troy Kotsur, 54 yang dinobatkan sebagai Pelakon Pembantu Terbaik turut mencatat nama sebagai pelakon cacat pendengaran (pekak) kedua memenangi anugerah itu selepas kali terakhir dimenangi oleh Marlee Matlin pada 1987 manakala bagi kategori wanita dimenangi Ariana DeBose, 31 menerusi filem West Side Story.

Anugerah Pengarah Terbaik pula milik Jane Campion menerusi filem The Power of the Dog, kali ke dua mendapat pencalonan untuk kategori tersebut.Kali terakhir pada 1994, namun tewas di tahan legenda filem dunia Steven Spielberg.Bagi kategori Filem Antarabangsa Terbaik pula dimenangi pengarah Jepun, menerusi filem Drive My Car arahan Ryusuke Hamaguchi. Filem berkenaan menewaskan pencabar lain iaitu Flee (Denmark), The Hand Of Good (Itali), Lunana: A Yak in the Classroom (Bhutan) dan Worst Person in the World (Norway).Lagu nyanyian Billie Eilish dan lirik oleh FINNEAS, No Time To Die dipilih sebagai Lagu Terbaik Anugerah Oscar 2022. Lagu yang didendangkan dalam filem popular lakonan Daniel Craig sebagai "James Bond" itu berjaya mencuri perhatian juri.

Filem Summer of Soul dinobatkan sebagai pemenang Dokumentari Terbaik manakala bagi kategori Dokumentari Pendek Terbaik menjadi milik filem The Queen of Basketball.Anugerah Lakon Layar Terbaik diberikan kepada filem bergenre drama komedi, Belfast arahan Kenneth Branagh dan Filem Animasi Terbaik pula dirangkul kartun animasi berjudul Encanto.Sementara itu, Filem The Cruella berjaya membawa pulang anugerah Kostum Terbaik manakala The Long Goodbye pula dinobatkan sebegai pemenang Anugerah Filem Pendek.Filem arahan Reinaldo Marcus Green, King Richard itu berjaya mengangkat nama pelakon terkenal Will Smith sebagai Pelakon Lelaki Terbaik tahun ini manakala kategori wanita disandang Jessica Chastain menerusi filem The Eyes of Tammy Faye.Filem Michael Showalter itu turut merangkul satu lagi anugerah iaitu kategori Solekan dan Gaya Rambut Terbaik.

Anugerah Akademi ke-94 (Oscar) 2022 tahun ini menutup tirainya dengan filem Dune menyapu bersih enam anugerah menerusi kategori Skor Asal Terbaik, Bunyi Terbaik, Reka Bentuk Pengeluaran Terbaik, Suntingan Filem Terbaik, Sinematografi Terbaik dan Kesan Visual Terbaik.Pencapaian itu nyata memberikan semangat buat barisan produksi filem Dune untuk mengeluarkan hasil karya yang membanggakan pada masa akan datang.-AFP


Encanto muncul Filem Animasi Terbaik Oscar 2022, juga tahniah anak Malaysia

(Dari kiri ke kanan, Byron Howard, Clark Spencer, Yvett Merino dan Jared Bush, barisan produksi Encanto Filem Animasi Terbaik Oscars 2022/AFP)

HOLLYWOOD, 28 Mac- Filem animasi Disney, “Encanto” yang dimininati ramai kerana jalan cerita ajaib namun realistik, muncul pemenang untuk kategori Filem Animasi Terbaik Anugerah Oscars 2022.

Encanto berjaya menewaskan pesaing seperti Flee, Luca, The Mitchells vs. The Machines, dan Raya and the Last Dragon, lapor Agensi Berita AFP.

Pengarah, Jared Bush dan Byron Howard bersama Charise Castro Smith selaku penulis naskah mengucapkan terima kasih kepada semua pihak yang menjayakan filem berkenaan.

Mereka turut mengucapkan terima kasih kepada Colombia yang menjadi inspirasi filem animasi dari Disney itu.

Dalam perkembangan sama, The Borneo Post melaporkan anak kelahiran Malaysia, dari Kuching, Sarawak, Alvin Wee, 34, yang turut menyumbang kepada karya Encanto, memenangi trofi Pencapaian Cemerlang Adunan Bunyi pada Anugerah Cinema Audio Society (CAS) 2022 di Los Angeles, Amerika Syarikat, baru-baru ini.

Berkongsi kejayaannya itu, Alvin menyifatkan kemenangan itu adalah hasil kerjasama pasukan Encanto yang cukup baik.

"Ia adalah saingan sangat sengit dan individu bertanding pun dalam kalangan yang terbaik. Jadi, saya tidak mengambilnya mudah,” merujuk pencalonan peserta lain.

(Encanto Filem Animasi Terbaik Oscars 2022)

Perbadanan Kemajuan Filem Nasiona Malaysia (FINAS) menerusi Facebook mengucapkan syabas dan tahniah kepada penerbit, penata bunyi dan bakat kreatif Malaysia yang berpengkalan di Amerika Syarikat, Alvin Wee atas kemenangan beliau dalam Anugerah Cinema Audio Society (CAS) bagi kategori Penataan Bunyi Terbaik di Holywood sempena hasil kerjanya dalam filem animasi Disney, Encanto.

"Pencapaian ini menjadikannya Alvin Wee sebagai rakyat Malaysia pertama yang dicalonkan dan akhirnya memenangi anugerah tersebut di Hollywood", menurut status tersebut.

Anak kelahiran Kuching Sarawak itu bukan asing lagi di Hollywood kerana beliau terlibat sejak 2014 kerana pernah terlibat dalam banyak lagi filem bertaraf antarabangsa seperti No Time To Die, Mulan, Kingsman, Kung Fu Panda 3, Meg dan kandungan terbitan Netflix iaitu The Defeated.

(Penerbit, penata bunyi, Alvin Wee penerima Anugerah Cinema Audio Society (CAS) kategori Penataan Bunyi Terbaik di Holywood untuk hasil seni dalam filem Encanto/FINAS)

Encanto mengisahkan sebuah keluarga ajaib dikenal dengan nama The Madrigals.

Keluarga itu tinggal dalam satu rumah di sebuah bandar diberi nama Encanto yang terletak di pergunungan Colombia.

Ke semua anggota keluarga itu memiliki kemampuan istimewa atau ajaib, kecuali seorang iaitu antara watak utama yang diangkat dalam filem berkenaan.

Sementara itu, dalam acara gala Oscar pada Ahad, peserta yang hadir bertafakur sebagai sokongan kepada penduduk Ukraine yang kini berdepan pencerobohan tentera Rusia.

“Filem menjadi saluran penting untuk kami mengekspresi nilai kemanusiaan termasuk ketika konflik (Rusia-Ukraine), realitinya jutaan ahli keluarga di Ukraine memerlukan makanan, rawatan perubatan, air bersih dan perkhidmatan kecemasan," kenyataan yang tertulis pada slaid yang ditayangkan ketika malam berprestij untuk meraikan penggiat industri filem antarabangsa itu, lapor AFP.


Pelakon veteran, Amran Tompel meninggal dunia

SEREMBAN, 26 Mac - Pelakon dan pelawak, Amran Aman Ramlie atau lebih dikenali Amran Tompel menghembuskan nafas terakhir pada usia 72 tahun hari ini.Berita kematian Amran disampaikan bekas isterinya, Anas Salmee Syed Mohamad, 53, yang memaklumkan Allahyarham meninggal dunia di rumahnya di Taman Matahari Height Senawang di sini pada pukul 4.43 petang tadi.Allahyarham meninggal dunia akibat sakit tua, masalah buah pinggang serta dalam tempoh kuarantin akibat COVID-19.Terdahulu Amran mengalami gejala pelupa selepas terlantar akibat serangan angin ahmar.

(Amran Tompel menghembuskan nafas terakhirnya pada pukul 4.43 petang di kediamannya di Taman Matahari Height Senawang)

Allahyarham yang pernah mewarnai industri lakonan tanah air sekitar 1990-an hingga 2014, sebelum ini pernah beberapa kali diserang angin ahmar.Allahyarham merupakan saudara kandung kepada dua lagi pelakon tersohor AR Badul dan Adlin Aman Ramlie.


Nikki Palikat syukur ‘Sudah’ berjaya direalisasikan

KUALA LUMPUR, 26 Mac - Penyanyi Nikki Palikat bersyukur kerana dapat merealisasikan impian banyak pihak untuk menyudahkan projek ‘Sudah’ yang lebih dua tahun tergendala.Nikki menggalas tanggungjawab menyambung hasrat yang tidak sempat disiapkan Allahyarhamah Siti Sarah Raisuddin. ‘Sudah’ lagu yang membawa seribu satu cerita itu begitu indah untuk dihayati, namun sarat dengan permainan emosi.Sepatutnya ‘Sudah’ yang merupakan lagu ciptaan sepenuhnya oleh Naim Daniel itu dinyanyikan oleh Allahyarhamah Siti Sarah Raissuddin. Namun, kematiannnya Ogos tahun lalu sebelum sempat merakamkan lagu ini disambung oleh Nikki, salah satu bintang paling bersinar dan mencuri tumpuan 2022.Menganggap ia naskhah yang begitu istimewa, Nikki bersyukur kerana dapat memberikan yang terbaik usai proses rakaman sehinggalah pembikinan video muzik (MV) dilangsaikan sepenuhnya bulan lalu.

(Nikki menyambung hasrat Allahyarhamah Siti Sarah Raisuddin)

“Apabila mendapat demo lagu ini, saya cuba sedaya upaya mengkaji apa yang perlu dilakukan untuk memberikan yang terbaik ke dalam lagu ini. Saya mahu menjadikan lagu ini diterima ramai dan memberikan keselesaan juga kepada saya untuk menyanyi.” kata Nikki di sini.Lagu ‘sudah’ telah dilancarkan secara rasmi disemua platform digital mulai 25 Mac.MV pula boleh ditonton melalui YouTube Indigital Music mulai 3 petang pada hari sama.


Hari Seniman Negara dirai sempena hari kelahiran Allahyarham Tan Sri P.Ramlee

(Allahyarham Tan Sri P. Ramlee, tarikh kelahirannya diangkat untuk sambutan Hari Seniman Negara/FINAS)

KUALA LUMPUR, 22 Mac- Hari Seniman Negara disambut hari ini, ditukar dari tarikh asal pada 29 Mei bersempena dengan tarikh kelahiran Allahyarham Tan Sri P. Ramlee, bagi memperingati jasa dan sumbangan seniman agung tanah air itu.

Pertukaran tarikh berkenaan diumumkan Menteri Komunikasi dan Multimedia Tan Sri Annuar Musa dalam kenyataan pada 16 Mac lalu."Signifikan perubahan tarikh sambutan Hari Seniman Negara itu adalah untuk mengangkat karya-karya seniman yang berjaya melahirkan ramai tokoh dan  pakar industri kreatif itu, serta memperkenalkan Malaysia di mata dunia.“Cadangan pertukaran tarikh daripada 29 Mei ke 22 Mac tersebut telah diteliti dan pandangan serta maklum balas daripada pelbagai persatuan, pertubuhan berkaitan telah diambil, dan seterusnya mendapat kelulusan Memorandum Jemaah Menteri yang diusulkan oleh Kementerian Komunikasi Dan Multimedia Malaysia (K-KOMM),” katanya dalam kenyataan berkenaan.Selain mengiktiraf kecemerlangan penggiat industri kreatif, Annuar berkata sambutan Hari Seniman Negara bertujuan, meningkatkan kesedaran dan penghargaan masyarakat terhadap peranan seni budaya dalam mewujudkan masyarakat Malaysia yang memiliki jati diri serta menghargai seni budaya negara tanpa mengira bangsa, khususnya ke arah penyatuan Keluarga Malaysia."K-KOMM berhasrat menjalinkan kerjasama strategik dengan pihak berkepentingan dalam penganjuran Majlis Pelancaran Hari Seniman Negara pada 22 Mac.(Allahyarham P.Ramlee telah menghasilkan lebih 390 buah lagu selaku penyanyi, komposer dan penulis lirik serta terbabit dalam penghasilan 66 filem/FINAS)"Ini bagi menghargai sumbangan dan peranan penggiat industri kreatif tanah air, dalam membangun negara menerusi aktiviti seni, kreatif dan budaya, serta usaha kerajaan memartabatkan industri kreatif ke tahap yang lebih cemerlang," katanya lagi.

(Allahyarham P Ramlee telah menghasilkan lebih 390 buah lagu selaku penyanyi, komposer dan penulis lirik serta terbabit dalam penghasilan 66 filem/FINAS)

Allahyarham P.Ramlee atau nama sebenar, Teuku Zakaria Teuku Nyak Puteh dilahirkan di Georgetown, Pulau Pinang pada 22 Mac 1929 ketika umat Islam meraikan 1 Syawal.P.Ramlee adalah anak kepada kepada pasangan Allahyarham Teuku Nyak Puteh Teuku Karim dan Allahyarham Che Mah Hussein.Filem pertama lakonan P.Ramlee adalah “Chinta” pada tahun 1948 dengan memegang peranan sebagai penjahat dan penyanyi latar.

Bertitik tolak daripada itu, perjalanannya dalam dunia seni terus rancak berkembang. Di antara tahun 1948 hingga 1955, beliau telah berjaya membintangi 27 buah filem.

Di sebalik kerancakan pembabitannya dalam dunia perfileman ialah Datuk L. Krishnan, pengarah filem Melayu terkenal dari India antara tahun 1950an dan 1960an.Filem terakhir lakonan beliau ialah Laksamana Do Re Mi (1972). Manakala lagu dan lirik terakhirnya adalah Ayer Mata Di Kuala Lumpur yang dicipta pada tahun 1973 sebelum beliau menghembuskan nafas terakhirnya.

P. Ramlee telah kembali ke Rahmatullah pada pagi Selasa 29 Mei 1973 ketika berusia 44 tahun. Jenazahnya dikebumikan di Tanah Perkuburan Islam Jalan Ampang, Kuala Lumpur.Bagi mengenang jasa dan sumbangannya, Allahyarham telah dianugerahkan Bintang Kebesaran Darjah Panglima Setia Mahkota oleh Seri Paduka Baginda Yang di-Pertuan Agong pada tahun 1990 yang membawa gelaran Tan Sri.Selain itu rumah terakhir beliau di Jalan Dedap, Setapak telah diubah suai dan dijadikan sebagai "Pustaka Peringatan P.Ramlee" pada tahun 1986.

Pada tahun 1982, di tengah pusat bandar raya Kuala Lumpur namanya turut diabadikan pada sebatang jalan iaitu Jalan P Ramlee (dahulunya Jalan Parry).Sepanjang hayatnya, Allahyarham P.Ramlee telah menghasilkan lebih 390 buah lagu selaku penyanyi, komposer dan penulis lirik serta terbabit dalam penghasilan 66 filem sebagai pelakon, pengarah juga penulis skrip.


Ali XPDC disedarkan, tiada darah beku di kepala

(Ali XPDC semasa temu bual bersama RTM tahun lalu/Gambar fail)

KUALA LUMPUR, 11 Mac- Penyanyi, Ali XPDC, 53, yang dimasukkan ke Hospital Ampang, Jumaat lalu dan terpaksa ditidurkan selepas mengalami kesukaran bernafas semalam kini stabil.Menurut isterinya, Sharifah Syarzana, doktor memaklumkan Ali akan disedarkan petang ini, namun buat masa ini jantung penyanyi berkenaan masih dalam pemantau pihak hospital."Pagi tadi pakar sudah periksa, Alhamdulillah keadaannya beransur baik, tiada darah beku dalam kepala, tiada jangkitan kuman pada paru-paru," katanya."Cuma pakar nak buat pemeriksaan lanjut jantung dia. Insya-Allah petang ini kemungkinan besar Ali akan disedarkan semula," katanya menerusi aplikasi Whatsapp kepada BDiva.Sebelum ini, Sharifah menerusi kiriman suara kepada rakannya memberitahu kesihatan Ali agak mencemaskan. Dia juga memohon semua peminat terutama rakan suaminya itu melakukan solat hajat dan bacaan Yassin untuk kesejahteraan Ali.Manakala Facebook Sahabat XPDC semalam memuat naik perkembangan terbaru Ali yang semakin sihat dan mula diajar melakukan aktiviti ringan.

(Poster Konsert Jualan Hitam 2022 XPDC yang dijadual esok ditunda ke 25 Mac ini/Foto FB Sahabat XPDC)

Hantaran itu memaklumkan, Ali juga dikhabarkan sudah boleh bercakap walaupun keadaan separuh badan di bahagiah sebelah kanannya masih lemah."Ali tidak dijangkiti COVID-19, cuma sebelum ini dia diletakkan di wad saringan, apapun Ali masih lagi tidak boleh menerima pelawat. "Ahli keluarga minta semua peminat dan sahabat untuk doakan dan membuat solat hajat agar kesihatan Mohd Ali Bin Ismail kembali sembuh dan pu;lih seperti dulu," menurut hantaran Facebook berkenaan.Terdahulu, Ali dikejarkan ke Hospital Ampang, Jumaat lalu apabila tiba-tiba didapati tidak bermaya ketika mahu makan selepas selesai berlatih di studio milik pemain bass XPDC, Eddie di Pandan Indah.Mereka berlatih sebagai persiapan untuk Konsert Jualan Hitam 2022 yang akan berlangsung di Warisan Hall Studio, Banting pada 12 Mac ini.Berhubung konsert Konsert Jualan Hitam 2022 yang akan berlangsung di Warisan Hall Studio, Banting dijadual berlangsung esok, ppenganjur dalam satu kenyataan memaklumkan menunda tarikh konsert itu kepada 25 Mac ini.Sebelum ini Ali pernah dirawat di Pusat Perubatan Universiti Malaya (PPUM), selepas mengalami serangan jantung pada September lalu.


Filem pendek, buah tangan baharu Ogy Ahmad Daud

KUALA LUMPUR, 19 Mac- Seniwati hebat tanah air, Ogy atau nama sebenarnya Fauziah Ahmad Daud muncul dengan filem pendek pertama arahannya sepanjang tempoh 50 tahun berkecimpung dalam dunia seni yang diberi judul Asrar.Ingin karya seni tempatan diiktiraf serta tidak dipandang sepi, Ogy nekad menghasilkan filem pendek diadaptasi daripada cerpen 'Terima Kasih Tuhanku' karya Baharuddin Kahar terbitan Dewan Bahasa dan Pustaka.Menggunakan judul 'Asrar.Secebis Rahsia' ia diterbitkan oleh Syarikat Ogy Ventures & Network Sdn. Bhd dan mendapat sokongan dana mikro daripada Perbadanan Kemajuan Filem Nasional (FINAS) dan telah dicadangkan untuk dipertandingkan di festival antarabangsa.

(Sidang media dan majlis pratonton filem pendek Asrar arahan Ogy)

Lebih menarik, Asrar dibarisi pelakon bakat baharu Ameer Rahman, Zya Nazir, Auf Razak dan Nara Rosli yang digilap dalam bengkel lakonan kelolaan Ogy sekitar Disember tahun lalu,selain turut bekerjasama dengan tenaga produksi yang rata-rata merupakan pelajar bengkel berkenaan.Filem Asrar boleh ditonton menerusi pembelian khas secara atas talian dalam laman web rasmi Ogy Venture & Network pada harga RM20 untuk langganan tontonan selama seminggu.Skrip filem berkenaan ditulis oleh bekas wartawan hiburan serta penulis lirik, Slen Fadzil. Asrar merupakan adaptasi daripada karya terbitan Dewan Bahasa & Pustaka (DBP) hasil tulisan Baharuddin Kahar berjudul Terima Kasih, Tuhanku.Bagi lagu runut bunyi filem berkenaan, ia dinyanyikan oleh bekas wartawan hiburan dan personaliti televisyen, Zainal Alam Kadir bertajuk Duniaku.Duniaku adalah hasil karya Datuk Johari Salleh yang pertama kali dirakam pada tahun 1968 oleh Allahyarham S. Ahmad.


Daqmie kini ceburi bidang tekstil

SHAH ALAM, 11 Mac- Setelah lebih 20 tahun bergiat aktif dalam bidang seni, penyanyi dan komposer Daqmie kini menceburi bidang perniagaan tekstil pula.Memperkenalkan koleksi pakaian kurta sebagai permulaan, Daqmie menganggap usaha tersebut adalah pelengkap kepada kerjayanya sebagai seorang anak seni. "Dalam industri kreatif ini, ada tiga perkara yang kita tak boleh lari, pertama muzik, kedua fesyen dan ketiga ialah makanan. Saya keluarkan produk baju kurta ini seiring dengan perkembangan karier saya, dan saya rasa dah tiba masanya. "Kita cuba nak adakan tiga permintaan itulah, InsyaAllah. Sebab itu kami nak menguar-uarkan jenama Pendeta by Daqmie ini sebesar-besarnya," kata Daqmie kepada pemberita RTM pada majlis pelancaran pakaian kurtanya, di sini.

(Penyanyi, Daqmie ditemui pemberita RTM selepas majlis pelancaran baju kurtanya, Pendeta By Daqmie)

Mengulas mengenai perjalanan karier muziknya, Daqmie kini dalam proses untuk menghasilkan lagu ramadan dan raya bersama sebuah syarikat rakaman.Beliau juga ada merancang untuk menghasilkan album penuhnya sendiri tahun ini yang akan dikaitkan dengan jenama Pendeta By Daqmie yang sedang diusahakannya itu.


AJL 36: Punca 'berpelukan', tujuh individu termasuk penganjur dikompaun RM7,000

KUALA LUMPUR, 8 Mac: Tujuh individu termasuk penganjur majlis Anugerah Juara Lagu 36 (AJL 36) dikompaun RM7,000 kerana melanggar prosedur operasi standard (SOP) Pelan Pemulihan Negara (PPN) yang berlangsung di Pusat Dagangan Dunia (WTC) pada Ahad.Timbalan Ketua Polis Daerah Dang Wangi, Superintendan Naazron Abdul Yusof berkata, pihak polis mengesan tindakan sekumpulan individu berpelukan itu melalui gambar yang dimuat naik sebuah portal berita.“Bahagian Siasatan Jenayah Dang Wangi sudah diarah untuk menjalankan siasatan lanjut dan kesalahan dikesan kerana tidak mematuhi penjarakan fizikal seperti yang terkandung dalam arahan PPN Fasa 4"Semua individu berkaitan dipanggil bagi membantu siasatan kesalahan ketidakpatuhan SOP Fasa 4 PPN iaitu tiada penjarakan fizikal sebelum tawaran kompaun RM1,000 dikeluarkan  kepada mereka yang terlibat," katanya dalam kenyataan.

Menurutnya, mereka dikompaun mengikut Peraturan 17 (1) Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) PPN 2021.Beliau berkata, orang ramai dinasihatkan untuk terus patuh kepada SOP yang dikeluarkan Majlis Keselamatan Negara (MKN) bagi mengekang wabak COVID-19.


Pelukan Angkasa, juara AJL 36

KUALA LUMPUR, 7 Mac- Lagu Pelukan Angkasa nyanyian SOG dan Shila Amzah diangkat sebagai juara Anugerah Juara Lagu (AJL) ke-36 malam tadi.Kemenangan lagu ciptaan Raja Nazrin Shah dan lirik oleh Fazleena Hishamudin itu sekali gus melayakkan mereka membawa pulang hadiah kemenangan berupa wang tunai RM100,000 dan trofi.Naib juara dimenangi lagu Cinta nyanyian Marsha Milan, ciptaan oleh Bunga Cantik dan Hang Nadim membawa pulang wang tunai RM50,000 dan trofi. Manakala lagu Mimpi nyanyian Haqiem Rusli, hasil ciptaan Haqiem Rusli dan Datuk A Aida pula menduduki tempat ketiga. Mereka memenangi wang tunai RM30,000 dan trofi.Sementara itu, vokal Terbaik pula menjadi milik Aina Abdul dengan membawa pulang hadiah wang tunai berjumlah RM12,000 dan trofi.Manakala Marsha mengungguli Persembahan Terbaik sekali gus membawa pulang hadiah wang tunai bernilai RM18,000 berserta trofi.

(Lagu Pelukan Angkasa hasil ciptaan Raja Nazrin Shah dan lirik oleh Fazleena Hishamudin)


Hakim lulus permohonan Kim Kardashian gugurkan nama keluarga 'West'

LOS ANGELES, 4 Mac- Hakim meluluskan permohonan selebriti Hollywood, Kim Kardashian untuk mendapatkan status bujang secara sah dan menggugurkan 'West' daripada nama keluarga.Walaupun tidak membantah, peguam Kanye West telah meletakkan tiga syarat yang ditetapkan penyanyi rap itu.Syarat pertama, yang telahmemperoleh kelulusan hakim ialah hak untuk mengembalikan semula wang yang telah dibahagikan sekiranya salah seorang daripada mereka meninggal dunia.Manakala dua syarat lain ditolak. Sebelum keputusan dicapai, West memecat pegawai perceraiannya yang keempat, Chris Melcher.

Kim dan West berkahwin pada 2014.Pada Februari tahun lalu, Kim memfailkan perceraian dengan Kanye atas alasan tidak sependapat.


Hadiah tiga dekad kumpulan Slam

KUALA LUMPUR, 20 Februari- Meskipun sedang bertarung melawan penyakit skoliosis iaitu gejala tulang belakang melengkung, vokalis Slam, Zamani tampil bertenaga menghiburkan 1,500 penonton dalam konsert berlangsung dua jam yang diadakan di Dewan Plenari, Pusat Konvensyen Kuala Lumpur, Sabtu lalu.Berdepan penyakit skoliosis sejak tiga tahun lalu, bukan penghalang buat Zamani memberikan persembahan bertenaga menjadikan penantian peminat berbaloi selepas konsert tersebut tertangguh dua kali akibat pandemik COVID-19.Bagi seorang peminat yang hadir ke konsert berkenaan, Anis, ia adalah hadiah 3 dekad yang amat bermakna daripada Zamani buat semua peminat."Sejak COVID-19 melanda negara, ini adalah konsert pertama dapat tengok secara 'live' suasana tetap meriah mengikut SOP ditetapkan."Tahniah kepada Slam, memang seronok sangat. Tambah lagi bila tengok Zamani walaupun keadaan tak sihat tetapi tetap berjuang sampai habiskan masa 2 jam, 8.30 hingga 10.30 malam, hebat sangat saya rasa," katanya ketika ditemui RTM selepas konsert berkenaan.Bagi, seorang lagi peminat, Adeeb Salleh kosert 2 jam dengan persembahan mantap umpama tidak cukup memberi kepuasan kepadanya."Memang tak puas sebab tidak terasa masa berlalu sudah 2 jam, persembahan bertenaga, menghiburkan, harap Slam dapat buat lagi konsert sebegini dengan skala lebih besar. Mungkin 'mentari muncul lagi' selepas berakhir COVID-19, mudah-mudahan," katanya,Bagi Zamani, sambutan menggalakkan sepanjang konsert berlangsung membuatkan dirinya dan anggota lain Slam terharu atas sokongan diberikan.

Walaupun ada ketikanya penyanyi berusia 51 tahun itu terpaksa duduk ketika beraksi, namun, mampu bertahan selama dua jam demi peminat setia kumpulan berkenaan."Terima kasih atas sokongan diberikan, tak kira dalam keadaan saya 'straight' atau bengkok," katanya berseloroh."Moga malam ini memberi kenangan manis buat anda," katanya yang kelihatan cukup bersemangat.Selain Zamani selaku vokalis, Slam dianggotai Shah (gitar), Lili (bass), Eddie (keyboard) dan Man (drum) mempamerkan persembahan bertenaga pada malam itu.Tirai persembahan dibuka dengan lagu Biarkannya, diikuti Buat Seorang Kekasih dan lagu rancak, Manisnya Rindu.Zamani berbekalkan suara lunak, mampu memukau menerusi vokal mantap sekali gus membawa penonton larut dalam emosi saat terbuai dengan dendangan asyik pelantun lagu diberi nama Zamani Ibrahim ini.Menerusi lagu balada hits Slam seperti Tak Mungkin Berpaling, Kembali Terjalin, Gerimis Mengundang, Jika Kau Rasa Getarannya, Suratan dan Kurnia, Zamani membuatkan dewan turut bergema dengan suara penonton yang menyanyikan lagu kesukaan ramai bersamanya.Turut menyerikan konsert berkenaan ialah Ratu Rock, Ella yang hadir memberi sokongan dan tiga penonton lain yang diajak naik ke atas pentas untuk menyanyikan lagu Mentari Muncul Lagi bersamanya sebagai lagu penutup konsert itu.Sepanjang dua jam beraksi, Zamani menyanyikan 17 lagu rakaman kumpulan Slam sepanjang 30 tahun berkecimpung dalam bidang muzik.Hadir sama menyaksikan konsert termasuklah tetamu Diraja iaitu Tengku Permaisuri Selangor, Tengku Permaisuri Norashikin, Menteri Belia dan Sukan, Datuk Seri Ahmad Faizal Azumu, Ajai, Along dan Musa dari kumpulan Exists, Shuib, Wany Hasrita, Haiza, Radin Era dan beberapa rakan artis lain.


Teater Muzikal Ali Baba kembali ke pentas

AYER KEROH, 25 Februari - Selepas 10 tahun dipentaskan di Istana Budaya, Teater Muzikal Ali Baba arahan Pengarah Lokman Ghani, bakal dipersembahkan kembali di Melaka dengan memberi nafas baharu. Menariknya, pementasan kali ini hampir keseluruhannya dipersembahkan oleh pelakon-pelakon baharu yang dipilih selepas sesi uji bakat dilaksana tahun lalu.   Menurut Lokman yang juga Presiden Pertubuhan Teater Negeri Melaka (PERTEM) , ini merupakan cabaran besar buatnya, namun beliau percaya dengan bakat dan minat setiap pelakon yang terpilih.  Secara tidak langsung mereka dapat menimba ilmu dan mengasah bakat lakonan bersama pelakon-pelakon lama yang turut terlibat dalam pementasan berkenaan.  "Dan Alhamdulillah berkonsepkan pertukaran pengetahuan ini secara tidak langsung saya libatkan tenaga-tenaga pelakon profesional. Bersama kita membentuk mereka sebagai seorang pelakon," kata Lokman di sini.Teater Muzikal Ali Baba akan dipentaskan di Panggung Seri, Kompleks Jabatan Kebudayaan dan Kesenian (JKKN) Melaka pada 18, 19 dan 20 Mac ini.  Antara pelakon utama yang ditampilkan ialah Datuk Jalaludin Hassan, Aziz M. Osman, Ashraf Muslim dan Najua P.Ramlee.  Jualan tiket akan mula dibuka pada 10 Mac menerusi laman sosial Facebook JKKN Melaka.


Program makan malam amal ‘Bunga-Bunga Cinta Misha Omar' kutip dana kebajikan

KUALA LUMPUR, 19 Februari - Selepas kejayaan konsert di Panggung Sari , Istana Budaya pada 30 Oktober 2021, penyanyi bersuara lunak merdu Misha Omar malam ini tampil menjayakan program makan malam amal ‘Bunga-Bunga Cinta Misha Omar, Charity & Fundraising Gala Dinner.

Konsert 2 jam berkonsepkan Black Tie itu diadakan di Hotel Royal Chulan, Kuala Lumpur.

Ia bertujuan mengutip dana yang akan disumbangkan kepada beberapa yayasan kebajikan bagi membantu mereka yang kurang bernasib baik termasuk anak yatim selain bantuan kemasyarakat dan modal insan.

Konsert amal malam ini turut diserikan dengan kemunculan artis undangan, Dafi dan Zarol Zarif.


Filem Syahadan angkat seni bela diri silat dan warisan Melayu

PETALING JAYA,13 Februari - Berita baik buat pencinta seni budaya dan sebagai memenuhi harapan Pertubuhan Pendidikan, Saintifik dan Kebudayaan Bangsa-Bangsa Bersatu (UNESCO) dalam memartabatkan seni silat ke layar perak, filem Syahadan kini bakal ditayangkan.Ia diterbitkan dengan kerjasama Persekutuan Silat Kebangsaan Malaysia (PESAKA) yang bertujuan mengangkat seni bela diri warisan Melayu serta mewujudkan semangat cintakan negara dan nilai-nilai murni.Filem pertama terbitan Trilion Marketing Sdn. Bhd. turut menampilkan pesilat negara, Al-Jufferi Jamari sebagai teraju utama dengan penglibatan pelakon veteran, Anuar Rahman.Karya Datuk Dr Fairus Hussain dan Halim Hassan ini berkisarkan tentang seorang remaja bermasalah bernama Omar yang hidup tanpa arah tujuan serta diserapi unsur hedonisme."Jadi kalau lihat filem ini, ia terdiri daripada pelbagai jenis silat, di Malaysia kita gabungkan daripada cekak harimau, silat lincah, silat gayung, semua kita ambil, satukan menjadi sebuah karya, jadi karya ini berdasarkan kepada masalah sosial, apabila seorang anak tidak ada ibu, apa akan jadi pada dia," katanya yang ditemui pada majlis tayangan perdana filem Syahadan, di sini. Bersesuaian dengan maksud di sebalik nama Syahadan itu sendiri yang membawa erti permulaan cerita, filem ini akan ke layar perak dan bakal menemui penonton di 41 pawagam terpilih seluruh negara bermula 17 Februari ini.Filem ini telah menerima tawaran dari produksi serta agensi dari negara Turki yang berhajat untuk sambungan kedua dengan menampilkan barisan pelakon terkenal serta kandungan aksi yang lebih padat. Pemangku Raja Pahang, Tengku Hassanal Ibrahim Alam Shah turut mencemar duli berangkat ke tayangan perdana filem Syahadan yang berlangsung di TGV One Utama, semalam.


Konsert gandingan Jamal Abdillah, Zamani, 26 Mac ini

KUALA LUMPUR, 12 Februari- Selepas lebih dua tahun tidak dapat menjayakan sebarang persembahan pentas, Datuk Jamal Abdillah akan berganding dengan Zamani bagi menjayakan konsert 'A Night To Remember”'pada 26 Mac ini di sebuah hotel terkemuka di ibu negara.Jamal berkata, faktor kesihatan menjadi tumpuan utamanya, memandang keadaan situasi jangkitan COVID-19 yang tidak menentu ketika ini.“Perkara utama yang saya perlu beri perhatian adalah kesihatan. Sebelum menjelang konsert, sebenarnya saya ada beberapa lagi jemputan persembahan lain.“Jadi saya memang sentiasa berjaga-jaga supaya tidak hilang suara pada malam konsert,” katanya.Pada konsert itu, Jamal turut bercadang untuk menyanyikan lagu rakan-rakan artis yang telah meninggal dunia sebagai penghargaan kepada mereka.Jamal akan mempersembahkan lapan buah lagu solo, manakala Zamani bakal menyanyikan enam lagu beserta dua buah lagu duet menggabungkan kedua-dua penyanyi berkenaan. Sementara itu, Zamani pula memberitahu, beliau memilih mendendangkan lagu daripada album solonya bagi mengetengahkan kelainan berbanding konsertnya bersama Slam." Saya mahu tonjolkan lagu-lagu solo saya, berikan seditikt kelainan, jika ada permintaan penonton barulah saya akan selitkan satu atau dua lagu kumpulan Slam, tiada masalah, asal dapat menghiburkan penonton," katanyaMengakui teruja untuk mengadakan konsert ini kerana tidak mengadakan persembahan secara terbuka hampir dua tahun, namun Zamani mengakui agak bimbang dengan jumlah kes COVID-19 yang semakin meningkat sejak kebelakangan ini.“Saya berharap segala perancangan akan berjalan dengan lancar dan angka jangkitan Covid-19 yang meningkat tidak akan menjejaskan persembahan kami,” katanya.Kedua-dua penyanyi lelaki bersuara lunak yang tidak asing dalam arena seni suara tanah air itu kini sedang giat melakukan persediaan rapi untuk memberikan persembahan terbaik buat peminat yang bakal hadir pada malam konsert itu.A Night To Remember' berkonsepkan ‘Pop Night’ yang menggabungkan persembahan dalam suasana makan malam yang akan diiringi oleh Ritz Metalasia dan Sham Wings sebagai pemain gitar bersama pemuzik lain secara langsung.

Sementara itu, Jamal juga bakal menghasilkan satu album khas bagi mengenang penyanyi lagenda Tan Sri P.Ramlee dan komposer S.Effendi. Jelas Jamal beliau kini dalam proses mengumpul koleksi lagu-lagu berkenaan." Saya memang sebelum ini pun banyak merakamkan lagu-lagu ciptaan S. Effendi dan lagu-lagu dendangan P.Ramlee juga, saya sememeangya antara peminat kedua-dua lagenda ini, jadi jika berkesempatan saya mahu himpunkan lagu-lagu mereka buat satu album," katanya.


Penyanyi Apo Kono Eh Jang meninggal derita kanser

KUALA LUMPUR, 9 Februari - Industri seni tanah air kehilangan penyanyi popular 1980-an, Mastura Ismail yang terkenal dengan lagu "Apo Kono Eh Jang" meninggal dunia pada usia 65 tahun akibat kanser rahim.Berita berkenaan disahkan oleh adiknya, Ibrahim S yang memaklumkan Allahyarham menghembuskan nafas terakhir di kediamannya di Taman Cheras Idaman, Kajang, Selangor pada 8.50 malam Rabu.Allahyarham yang lahir pada tahun 1957, memulakan karier seninya pada usia 12 tahun berduet bersama abangnya Afzainizam Ismail. Selain menyanyi, Allahyarham juga pernah berlakon drama "Apo Kono Jang" siaran RTM pada tahun 1988.Allahyarham Mastura meninggalkan dua orang anaknya seorang lelaki berumur 42 tahun dan seorang perempuan, 40 tahun. "Arwah sakit kanser rahim tahap lima sejak setahun yang lalu", katanya kepada RTM.Adiknya menyifatkan arwah seorang yang berdisiplin sepanjang kariernya sebagai seorang penyanyi."Arwah seorang yang baik dan tidak banyak karenah sebagai seorang penyanyi. Arwah juga menjadi idola orang Negeri kerana arwah menyanyikan lagu-lagu Minang khususnya".Jenazah akan dikebumikan di Tanah Perkuburan Sg Long, Cheras pada Khamis sebelum Zohor.


Janna Nick lancar lagu baru berjudul 'Gatal', beri mesej kepada penggoda

KUALA LUMPUR, 9 Februari- Setelah lebih 4 tahun menyepi dari dunia nyanyian, akhirnya Janna Nick tampil mengeluarkan single ke-3 berjudul 'Gatal'. Bagi Janna atau nama penuhnya Nurul Jannah Muner, agak sukar kembali merancakkan momentum kerjaya seni suaranya itu memandangkan sudah lama tidak menyanyi

"Proses pembuatan lagu ‘GATAL’ ini adalah ketika Perintah Kawalan Pergerakan (PKP). Sejurus tamat PKP, saya terus buat latihan vokal dan kemudian masuk studio untuk proses rakaman. Kalau tanya berapa masa yang diambil untuk menyiapkan lagu ini, saya tak dapat berikan tempoh yang spesifik, cuma lebih kurang setahun juga."Saya jalani hampir setahun rasanya untuk menyiapkan 'single' kali ini. Apa yang ingin saya sampaikan ialah mesej melalui lagu 'Gatal' yang jarang diberikan perhatian," katanya.Janna akui, pengalaman lalu dan kritikan diterimanya, tidak pernah mematahkan semangat apatah lagi ketika mengenangkan sokongan padu para peminat yang sentiasa memberi kekuatan.Justeru, tidak mahu terus mengalah, Janna menjalani sesi latihan vokal untuk memantapkan persembahannya supaya tampil dengan pakej lengkap, bukan sekadar cantik dan bepersonaliti menarik, bahkan mempunyai kekuatan dan kualiti suara tersendiri."Lagu berentak pop ciptaan sepenuhnya oleh Aepul Roza ini diserikan dengan bait-bait lirik yang seakan menolak godaan seorang lelaki yang sudah berpunya," katanya.“Mesej lagu ini bagi Janna sangat mudah di mana selalunya perbuatan gatal ini akan diletakkan kesalahan kepada satu pihak sahaja yang kebiasaannya adalah wanita, tetapi dalam lagu ini, ia cuba menyampaikan bahawa perbuatan gatal itu terjadi disebabkan oleh kedua-dua pihak, tidak kira lelaki atau perempuan."Gatal ini juga boleh mengakibatkan kesengsaraan dan kerosakan sesebuah perhubungan pada pengakhirannya. Lagi-lagi untuk orang yang dah berpunya dan juga pasangan suami isteri," jelasnya.“Ini adalah buah tangan untuk anda semua. Terima kasih banyak atas segala sokongan yang diberikan dari awal pembabitan Janna dalam industri seni. Saya sayang kamu (peminat) semua," pesan Janna.Lagu ‘GATAL’ terbitan Warner Music Malaysia boleh didapati di semua pelantar digital seperti Spotify, iTunes, KKBox , Deezer, Joox dan juga Apple Music bermula 28 Januari yang lalu manakala video muzik rasmi boleh ditonton di saluran YouTube Janna Nick bermula malam Rabu.Janna pernah menghasilkan single berjudul Akan Bercinta yang menjadi lagu latar drama adaptasi Coffee Prince yang hangat sekitar tahun 2017


Pengiktirafan terindah sepanjang lebih 50 tahun dalam dunia seni - Hail Amir

KUALA LUMPUR, 7 Februari- Penyanyi dan pelakon popular 70-an Hail Amir menyifatkan pengurniaan darjah kebesaran Panglima Mahkota Wilayah (PMW) kepadanya yang membawa gelaran Datuk,  merupakan satu pengiktirafan terindah sepanjang lebih 50 tahun menghambakan diri dalam dunia seni tanah air.Beliau yang popular dengan lagu “Wajah Kesayangan Hamba” itu berkata kurniaan tersebut adalah satu penghargaan dan ingin berkongsi kegembiraan dengan peminat setianya selama ini."Saya rasa amat terharu dengan penganugerahan ini. Jutaan terima kasih saya ucapkan kepada semua yang masih mengingati dan meminati insan bernama Hail Amir ini," katanya.Karier seni Hail bermula sebagai penari kebudayaan di Badan Budaya di bawah Kementerian Belia dan Sukan pada awal 70-an.Beliau kemudian ditawarkan watak utama dalam filem pertamanya “Jiwa Remaja” di samping Uji Rashid dan Datuk Yusof Haslam. Antara filem lain yang dilakonkannya ialah “Menanti Hari Esok”, “Ribut Barat”  dan  “Anita Dunia Ajaib”. Bakat beliau dalam bidang seni suara pula dikesan oleh komposer terkenal Datuk Ahmad Nawab  sehingga  lahirnya lagu popular “Wajah Kesayangan Hamba”.Bapa kepada empat cahaya mata berasal dari Pulau Pinang itu kini masih aktif memenuhi undangan nyanyian.Sepanjang penglibatan dalam dunia seni, Hail telah menghasilkan 12 album selain turut terkenal dengan nyanyian bersama rakan duetnya, Uji Rashid.Antara lagu popular pasangan duet itu ialah “Menunggu Nasi Minyak”, “Antara Matamu dan Mataku”,  “Asmara Bergelora” dan “Seloka Hari Raya”.Pada istiadat di Istana Negara pagi tadi, Hail bersama 58 individu lain menerima darjah kebesaran PMW yang membawa gelaran “Datuk” sempena Istiadat Menghadap dan Pengurniaan Darjah Kebesaran, Bintang dan Pingat Wilayah Persekutuan 2022.Turut menerima PNW ialah Menteri di Jabatan Perdana Menteri (Hal Ehwal Agama) Idris Ahmad, atlet lompat jauh paralimpik negara Abdul Latif Romly dan bekas atlet terjun negara Leong Mun Yee. -BERNAMA


Lata Mangeshkar dikebumi dalam Istiadat Pengebumian Negara, India berkabung 2 hari

MUMBAI, 7 Februari- Kerajaan India mengumumkan mendiang Lata Mangeshkar yang meninggal dunia akibat kegagalan pelbagai organ akan diberi penghormatan menerusi Istiadat Pengebumian Negara.

Sebagai tanda pengormatan kepada penerima anugerah tertinggi untuk orang awam, kerajaan India turut mengumumkan untuk mengibarkan bendera separuh tiang dan berkabung selama dua hari. Sepanjang tempoh itu ke semua majlis rasmi juga diarah dibatalkan.Penyanyi legenda itu yang terkenal dengan suaranya yang lunak disemadikan di Shivaji Park di sini, pukul 6.30 petang waktu tempatan (9 malam waktu Malaysia) Ahad.Perdana Menteri, Narendra Modi juga dilaporkan berlepas ke Mumbai bagi menghadiri upacara terakhir mendiang.Seniwati tersohor Bollywood itu meninggal dunia pada usia 92 tahun di hospital di Mumbai Breach Candy selepas dimasukkan ke unit rawatan rapi sejak 11 Januari lalu akibat jangkitan COVID-19. Kerandanya dibalut dengan bendera India, serta diarak melalui jalan-jalan di bandar asalnya, Mumbai dengan trak yang dihiasi bunga.Beribu-ribu orang berkumpul di sekitar Taman Shivaji, di mana istiadat pengebumian dijalankan, ada di antaranya yang memanjat tembok dan pokok untuk melihat dengan lebih jelas bagi memberi penghormatan terakhir.Bercakap kepada The Indian Express, Pengarah Hospital Breach Candy, Dr Samdhani berkata, mendiang dimasukkan ke unit rawatan rapi sejak 11 Januari lalu akibat jangkitan COVID-19 dan pneumonia."Atas faktor usia, kami berdepan dengan kesukaran. Kami telah cuba sedaya upada namun beliau berdepan dengan pelbagai komplikasi pasca COVID-19," katanya.Beliau memberitahu, melihat pada kegagalan satu demi satu organ mendiang sejak beberapa hari lalu, pihaknya sedar penyanyi legenda itu akan meninggalkan dunia.Mangeshkar yang lahir pada tahun 1929, memulakan karier seninya pada usia lima tahun hasil latihan bapanya, Deenanth.Setelah bapanya meninggal dunia, beliau terpaksa memikul tanggungjawab untuk menyara empat beradik dan keluarganya pada usia 13 tahun.Mendiang juga pernah dijemput kerajaan bagi menyanyikan lagu patriotik sebagai penghormatan kepada anggota tentera yang terbunuh dalam perang Indo-China pada tahun 1962.Lata Mangeshka terkenal dengan sifatnya yang sering menyanyi tanpa memakai kasut sebagai tanda hormat kepada seni nyanyi dan menulis sendiri bait lirik sebelum merakamnya.


“Semoga hari ini memberi anda ketenangan dan kedamaian." status Kryst sebelum mati

NEW YORK, 1 Februari- Penganjur Miss USA dan Miss Universe menyifatkan kematian bekas ratu cantik Amerika Syarikat, Cheslie Kryst, 30 yang ditemukan mati selepas dipercayai terjun dari tingkat 29 kondominium Orion, sebagai satu ‘kehilangan’ besar.

Menurut mereka, bekas ratu cantik itu sering bercakap mengenai tekanan dan kesihatan mental sebelum kematiannya.

Kenyataan Miss Universe dan Miss USA menyebut, “Kryst antara yang paling menyinar, menyerlah dan paling baik yang pernah kami kenali dan sentiasa menceriakan situasi.”

Sumber Polis New York mengesahkan pada lewat Ahad, mayat Kryst ditemukan kira-kira 7.00 pagi waktu tempatan di tingkat bawah bangunan pencakar langit di 42 Street, Manhattan.

“Berdasarkan laporan awal, wanita itu terjun dari lokasi tinggi dan dipercayai bunuh diri," kata kenyataan itu.

Laporan New York Post menyebut, Kryst terjun dari kediamannya di tingkat 29 Kondominium Orion.

Beberapa jam sebelum mayat ditemukan, Kryst memuat naik gambarnya di Instagram dengan kapsyen “semoga hari ini memberi anda ketenangan dan kedamaian."

Sejak kelahiran Kryst di Michigan pada 1991, media Amerika Syarikat sering membuat liputan mengenai kehidupannya yang berdarah campuran dan dibesarkan di North Carolina serta memperoleh ijazah undang-undang.

Ibunya dinobatkan sebagai Miss North Carolina pada 2002 dan Kryst juga pernah dinobatkan sebagai Miss North Carolina dan Miss USA pada 2019 ketika berusia 28 tahun, peserta paling tua memenangi pertandingan tersebut.

Pada tahun sama, Kryst mendapat tempat ke-10 dalam pertandingan Miss Universe. -AFP


Neelofa selamat bersalin, Muhammad Bilal nama pilihan putera sulung

KUALA LUMPUR, 31 Januari-Pelakon dan usahawan, Neelofa selamat melahirkan anak lelaki sulung di sebuah hospital di ibu negara, pada pukul 3.44 petang, pada Sabtu.Khabar gembira tersebut dikongsikan suaminya, Muhammad Haris Ismail atau lebih dikenali dengan gelaran PU Riz, menerusi satu kenyataan.Menerusi kenyataan itu, PU Riz meluahkan kesyukuran kerana segala urusan menyambut cahaya mata pertama mereka dipermudahkan.“Assalamualaikum. Alhamdulillah, puji dan syukur kami panjatkan kepada Allah SWT untuk segala berkat dan rahmat-Nya.“Isteri saya, Noor Neelofa Mohd Noor telah selamat melahirkan putera sulung kami, Muhammad Bilal Muhammad Haris pada 29 Januari 2022, pukul 3.44 petang.“Syukur, Alhamdulillah, segala urusan dipermudahkan. Kini isteri saya sedang berehat dan kami sedang melalui satu fasa yang sangat menggembirakan untuk kami sekeluarga,” katanya menerusi kenyataan tersebut.Pasangan itu turut menzahirkan penghargaan buat semua yang mendoakan mereka.“Saya dan Neelofa ingin merakamkan jutaan penghargaan dan rasa penuh bersyukur atas doa yang dikirim oleh anda semua.“Terima kasih atas ingatan kalian sejak kami mendirikan rumah tangga sehinggalah kami menimang cahaya mata. Sebagaimana kalian mendoakan kesejahteraan saya dan isteri tahun lalu.“Mohon titipkan juga doa-doa yang baik agar zuriat yang berada di pangkuan kami ini mampu menjadi khalifah yang dapat memberikan kebaikan kepada agama dan negara,” katanya menerusi kenyataan berkenaan.Berita mengenai kehamilan Neelofa hangat diperkatakan sejak Julai tahun lalu, namun pasangan itu memilih untuk tidak berkongsi secara terbuka mengenai status kandungan.Haris dan Neelofa berkahwin di sebuah hotel di ibu negara, pada 27 Mac tahun lalu.Sementara itu, laman sosial Neelofa turut dibanjiri ribuan ucapan tahniah daripada para peminat.Selain ucapan tahniah, komen mereka antaranya mendoakan kesejahteraan Neloofa dan Muhammad Bilal.


Penghasilan telefilem 'Mek Raya' sasar promosi tempat menarik di wilayah KETENGAH kepada pelancong

KUALA TERENGGANU, 30 Januari - Lembaga Kemajuan Terengganu Tengah (KETENGAH) melalui Ketengah Holding Sdn Bhd menjalin kerjasama dengan syarikat produksi Nang Surya Studios bagi mempromosi wilayah KETENGAH, khususnya Tasik Kenyir menerusi telefilem ‘Mek Raya’.

Telefilem yang akan disiarkan di RTM itu memaparkan kisah masyarakat Terengganu di mana sebahagian besar pengambaran dilakukan di sekitar Hulu Terengganu dan Tasik Kenyir.  Ketua Pegawai Eksekutif Kumpulan KETENGAH Holding Sdn Bhd, Mohd Zaid Sulaiman berkata telefilem itu dirakam di pelbagai lokasi menarik termasuk di wilayah KETENGAH antaranya Pulau Orkid, Santuari Kelah, Jeti Gawi, Pulau Poh di Tasik Kenyir, Muzium Bukit Besi dan Kampung Pasir Raja."Kita mengharapkan dengan penajaan ini dapat mempromosi kawasan pelancongan di wilayah KETENGAH terutamanya dan Terengganu amnya. Dengan kehadiran pelancong ke negeri kita dan wilayah KETENGAH khasnya akan membantu melonjakkan rantaian ekonomi peniaga tempatan kita," kata Zaid kepada pemberita selepas Majlis Menandatangani Perjanjian Penajaan bagi Telemovie Mek Raya antara Ketengah Holding Sdn Bhd dan Nang Surya Group Sdn Bhd di Primula Beach Resort.  Pada majlis itu pihaknya menyumbang RM50,000 untuk produksi ‘Mek Raya’.  Pengarah telefilem tersebut, Rotli Md Jidin berkata 'Mek Raya' merupakan sebuah cerita berkonsepkan Keluarga Malaysia yang berbilang bangsa dan saling berkongsi budaya serta memupuk perpaduan antara kaum.


Usia 60 tahun, Pak Nil mahu hasilkan program memberi mesej dan ilmu

KUALA LUMPUR, 30 Januari- Walaupun menjangkau usia 60 tahun pengacara popular, Datuk Aznil Nawawi masih ligat dan terus aktif dalam kerjaya seninya.Mengutamakan kualiti dalam setiap hasil kerjanya, beliau kini lebih mengutamakan program-program santai yang boleh memberikan mesej dan ilmu.Beliau yang mesra disapa dengan panggilan Pak Nil mengakui, manjangkau usia senior dalam arena seni beliau tidak mahu terikat dengan program ditentukan penerbit dan stesen televisyen, sebaliknya berharap diberi ruang mencorakkan kandungan programnya sendiri." Paknil sekarang ni dah lama menceburkan diri dalam bidang seni, tidak mungkin, tiada hak untuk memilih program-program yang mahu terlibat, Pak Nil tidak mahu buat program-program yang terlalu santai, masih boleh santai, tetapi pada wakttu sama, ada kredibiliti dan mempunyai ruang untuk menyampaikan mesej dan ilmu," katanya ketika ditemui pada majlis Up Close & Personal With Pak Nil dan sesi pengumumannya sebagai duta kelengkapan dapur dan barang elektrik jenama Nakada, di sini, baru-baru ini.Bagi selebriti yang juga aktif dengan kerja kebajikan itu, pembabitannya sebagai duta bukan sekadar mempromosi jenama.Bahkan, katanya duta sesuatu produk mempunyai tanggungjawab besar untuk meningkatkan kesedaran ramai terhadap jenama itu."Saya sedar penularan pandemik Covid-19 yang melanda dunia sejak dua tahun lalu memberi kesan kepada ramai orang. Ia termasuk dalam aspek perbelanjaan ekonomi."Oleh itu, saya berbincang dengan Nakada untuk mengadakan sesi belian harga istimewa. Permintaan itu dipersetujui mereka dan sekali gus membolehkan orang ramai memiliki barangan jenama itu dengan harga runtuh."Setiap minggu saya akan buat satu jam sesi siaran langsung di media sosial termasuk Facebook, Instagram dan TikTok. Dalam tempoh itu, belian harga duta membolehkan pengikut media sosial membeli barangan jenama itu dengan potongan harga sehingga 70 peratus," katanya.Sementara itu, sebagai orang lama dalam industri, Pak Nil juga mengharapkan penggiat seni tanah air baharu tidak memandang remeh kerjaya sebagai anak seni, sebaliknya menganggap ia sebagai satu pekerjaan dan juga mata pencarian."Untuk bintang-bintang baharu ni pesan Pak Nil jadikan pekerjaan sebagai anak seni satu kerjaya, bukan hobi atau kerja separuh masa. Kena beringat, kalau hilang pekerjaan, kita hilang mata pencarian," katanya.


Chris Brown disaman AS$20 juta, rogol wanita atas kapal layar

LOS ANGELES, 29 Januari- Seorang wanita menyaman penyanyi R&B Chris Brown sebanyak AS$20 juta kerana didakwa memberi dadah dan merogolnya di atas kapal layar yang berlabuh di sebuah hartanah di Miami milik P Diddy.Menurut saman sivil, yang difailkan pada Khamis, Brown menjemput wanita itu yang digambarkan sebagai koreografer, penari, model dan artis muzik ke kapal layar sejurus selepas tiba di Miami pada 30 Disember 2020.Wanita itu mendakwa minuman yang ditawarkan kepadanya ketika kejadian membuatkan dia berasa "khayal dan secara fizikalnya tidak stabil."Pemfailan itu mengatakan Brown membawanya ke bilik tidur dan merogolnya walaupun wanita itu menolak."Peristiwa penuh trauma yang dialami oleh Plaintif yang dinamakan Jane Doe adalah satu insiden yang mengejutkan dan seharusnya menakutkan kita semua," kata saman itu, yang difailkan di Los Angeles.Brown, pemenang Anugerah Grammy kemudainnya membuat satu hantaran di laman Instagram selepas berita mengenai saman itu tersebar."Saya harap anda melihat corak [emoji topi biru] ini," tulisnya. Emoji topi biru digunakan untuk menunjukkan perkara yang tidak benar."Setiap kali saya mengeluarkan muzik atau projek 'mereka' cuba melakukan sesuatu yang tidak masuk akal."Brown bagaimanapun tidak menyatakan siapa "mereka" yang dimaksudkannya.Pada tahun 2009, Brown disabitkan bersalah memukul rakan penyanyi Rihanna, yang juga teman wanitanya sekaligus menyebabkan Rihanna terlepas Anugerah Grammy kerana kecederaan yang dialaminya.Brown juga sebelum ini dituduh merogol seorang wanita di sebuah hotel mewah di Paris. Dia bagaimanapun menafikan dakwaan itu, dan tidak didakwa.- AFP


Pian Cecupak meninggal dunia, ditemui terbaring di dalam bilik air

SENTUL, 27 Januari - Pelawak Pian Cecupak atau nama sebenarnya Mohd Rafik Abdul Rahman meninggal dunia di rumah ibunya di Flat Sentul Murni, Taman Datuk Senu, di sini pukul 8 malam semalam.Allahyarham yang berusia 52 tahun ditemui terbaring di dalam bilik air kediaman tersebut.Punca kematian masih belum dikenal pasti.Difahamkan, jenazah akan dikebumikan hari ini.Sebelum ini, Allahyarham Pian pernah dimasukkan ke Hospital Kuala Lumpur (HKL) selepas mengalami kesukaran bernafas pada Oktober 2018.Malah Allahyarham kerap berdepan masalah semput dan sering menerima rawatan dan disahkan mengalami serangan jantung serta diletakkan di Wad Pemulihan Jantung (CRW).Pian lahir ke dalam dunia hiburan menerusi rancangan realiti TV popular, Sinaran Pasport Kegemilangan sebelum menyertai kumpulan lawak Cecupak.


Pereka Perancis, Thierry Mugler meninggal dunia

PARIS, 24 Januari- Pereka Perancis, Thierry Mugler yang menakluki dunia fesyen Paris pada tahun 1980-an, meninggal dunia pada Ahad.

Menurut ejenya, Jean-Baptiste Rougeot, Mugler meninggal dunia akibat sakit tua pada usia 73 tahun.

“Kami dengan bersedih hati mengumumkan kematian Mr. Manfred Thierry Mugler pada Ahad, 23 Januari 2002,” menurut status Facebook di akaun rasmi pereka berkenaan.

Jelas Rougeot, pereka itu sepatutnya mengumumkan kerjasama baharu awal minggu ini.

Mugler terkenal dengan koleksi berani dan moden pada eranya; sehingga mampu bertahan berdekad lamanya.

Berasal daripada keluarga sederhana di Strasbourgh, pada usia 14 tahun Mugler mula tampil di Opera Nasional Rhine. Pada masa sama menyelesaikan kursus melukis di ‘Strasbourg School of Decorative Arts’.

Keputusan berpindah ke Paris pada tahun 1968, ketika itu berusia 20 tahun membolehkan kerjayanya terus berkembang.

Tampil dengan rekaan tersendiri, berani dan moden selaras perkembangan dunia fesyen membolehkan koleksinya terus mencipta nama dalam dunia fesyen.

Koleksi peribadi pertama Mugler muncul pada tahun 1973.

Pada tahun 1974, pengenalan jenama Thierry Mugler, membolehkan legenda fesyen itu terus memuncak.

Mugler turut mengembangkan koleksi untuk rumah fesyen dari Barcelona, Paris, Milan dan London.

Antara artis terkenal yang pernah menggunakan khidmatnya ialah Beyonce, Lady Gaga dan Kim Kardashian. -AFP


Priyanka dan Nick Jonas timang anak melalui ibu tumpang

CALIFORNIA, 22 Januari- Pelakon Priyanka Chopra Jonas dan suaminya Nick Jonas mengumumkan di laman Instagram mereka pada Jumaat bahawa mereka menyambut anak pertama mereka bersama. Priyanka berkata anaknya dilahirkan oleh seorang ibu tumpang pada 15 Januari. "Kami sangat gembira untuk mengesahkan bahawa kami telah menimang seorang bayi melalui ibu tumpang," menurut kenyataan pasangan itu. Pasangan itu bagaimanapun tidak mendedahkan nama atau jantina bayi mereka. Pada 2018, pelakon dan pemuzik itu berkahwin di India.Mereka mengikat tali pertunangan selepas empat bulan bercinta.- AP


Tina Turner Brazil meninggal pada usia 91 tahun

BRASILIA, 21 Januari- Penyanyi Samba Elza Soares, atau sering digelar Tina Turner Brazil, meninggal dunia pada usia 91 tahun di Rio de Janeiro pada Khamis.Suara garau dan bertenaga Soares menjadikannya salah seorang penyanyi paling popular dan terkenal di Brazil.Soares mempunyai lebih daripada 30 rekod sepanjang kerjayanya selama enam dekad.Di samping Tina Turner, diva kulit hitam itu juga dinobatkan Penyanyi Milenium oleh BBC Radio pada tahun 2000.Tidak terlepas daripada kontroversi dan tragedi peribadi, Elza Gomes da Conceicao Soares menjadi simbol tentangan dan keberanian menjelang akhir hayatnya.Anak kepada seorang buruh kasar dan tukang cuci, Soares dilahirkan di Rio de Janeiro pada Jun 1930.Bapanya memaksanya berkahwin pada usia 12 tahun dan setahun kemudian dia melahirkan anak pertamanya.Soares mempunyai tujuh anak dengan suami pertamanya tetapi dua anak pertama -- lahir pramatang dan kekurangan zat makanan -- meninggal dunia dalam usia muda.Pada usia 21 tahun, Soares sudah berstatus janda.Dia kemudian hidup selama 17 tahun bersama pemain bola sepak terkenal Garrincha, salah seorang bintang bersama Pele dari kejayaan Piala Dunia Brazil pada 1958 dan 1962.Mereka mempunyai seorang anak lelaki yang meninggal dunia pada usia sembilan tahun. -AFP